title: Apuristeilijä

text: Toisessa maailmansodassa apuristeilijöitä käyttivät kaikki sotaakäyneet valtamerivallat, mutta kuuluisimmaksi tulivat saksalaiset apuristeilijät ("Hilfskreuzer", "HSK"), jotka kaappasivat ja upottivat suuren määrän liittoutuneiden tonnistoa, ja sitoivat suuren määrän laivastovoimia takaa-ajoon. Britit käyttivät ensimmäisessä maailmansodassa apuristeilijöitä ("Q-ships") sukellusveneiden metsästykseen.


title: Apuristeilijä

text: Alukset esiintyivät puolueettomina kauppalaivoina ja muuttivat ulkoasuaan mahdollisuuksien mukaan. Ennen Japanin liittymistä sotaan käytettiin mielellään Japanin lippua ja sikäläisen kauppalaivan asua. Kuitenkin kaikilla aluksilla oli jokaiselle miehelle oman laivaston asetakit ja virkalakit sekä oma sotalippu: pysyväismääräyksen mukaan ne tuli ottaa käyttöön, jos jouduttiin taisteluun ylivertaisen vihollisen kanssa; samoin silloin, kun avattiin tuli vihollisen kauppalaivaa vastaan, lippu oli vaihdettava. Tämä määräys oli annettu siksi, että vieraan valtion lipun alla tehty hyökkäys tai puolustustaistelu olisi voitu tulkita merirosvoudeksi eikä lailliseksi sotatoimeksi.


title: Apuristeilijä

text: Apuristeilijöitä käytettiin itsenäiseen sotaan kauppamerenkulkua vastaan sekä sukellusveneiden, taistelulaivojen ja risteilijöiden huoltoaluksina, kunnes suurten sotalaivojen syöksyt valtamerille lopetettiin taistelulaiva Bismarckin upottamisen jälkeen keväällä 1941. Kauppasotakin alkoi käydä vaikeaksi, koska liittoutuneiden erityisvarustetut hävittäjät, risteilijät ja kaukotoimintalentoveneet metsästivät näitä kaappareita kaikkialla.


title: Apuristeilijä

text: Viimeiset apuristeilijät hakeutuivat turvaan Japaniin ja aivan viimeinen, Togo, ei edes päässyt ulos Pohjanmereltä; se palasi kotiin ja siitä tehtiin yöhävittäjien johtoalus.


title: Sam Waterston

text: Samuel Atkinson "Sam" Waterston (s. 15. marraskuuta 1940) on yhdysvaltalainen näyttelijä. Hän on voittanut muiden muassa Golden Globen (1993) sekä Emmyn (1996) ja ollut ehdolla parhaan miespääosan Oscarin saajaksi (1985).


title: Sam Waterston

text: Waterston syntyi Cambridgessa, Massachusettsissa, ja valmistui Yalen yliopistosta.


title: Sam Waterston

text: Waterston esiintyi vuosina 1994–2010 Jack McCoyn roolissa televisiosarjassa "Kova laki". Hänellä on ollut rooleja myös lukuisissa elokuvissa, joiden joukossa ovat "Kuoleman kentät" (1984), "Viides ohjus" (1986) ja "Rikoksia ja rikkomuksia" (1989).


title: Lisa Gay Hamilton

text: Lisa Gay Hamilton (s. 25. maaliskuuta 1964) on yhdysvaltalainen näyttelijä. Hän on esiintynyt muiden muassa elokuvissa "Beloved – rakastettu" (1998) ja "Pahin rikos" (1999).


title: Lisa Gay Hamilton

text: Hamilton oli vuosina 1997–2003 Rebecca Washingtonin roolissa televisiosarjassa "Oikeus ja kohtuus". Hän ohjasi vuonna 2003 Beah Richardsia koskevan dokumentin. Dokumentti voitti Peabody-palkinnon.


title: Steve J. Harris

text:
Steve J. Harris (s. 3. joulukuuta 1965) on yhdysvaltalainen näyttelijä. Hän esiintyi Eugene Youngina televisiosarjassa "Oikeus ja kohtuus", mutta on esittänyt myös elokuvarooleja (kuten Minority Reportissa).
Hänellä oli myös äänirooli vuoden 2004 Batman-animaatiosarjassa, jossa hän esitti etsivä Ethan Bennettiä.


title: Steve J. Harris

text: Harris syntyi Chicagossa, Illinoisissa. Hänellä on vuonna 1969 syntynyt veli Wood Harris, josta myös tuli näyttelijä.


title: Steve J. Harris

text: Harris oli vuosina 1999 ja 2000 ehdolla kahden Emmy-palkinnon saajaksi.


title: Kelli Williams

text: Kelli Renee Williams (s. 8. kesäkuuta 1970) on yhdysvaltalainen näyttelijä. Hän syntyi Los Angelesissa, Kaliforniassa, ja koki vanhempiensa avioeron.


title: Kelli Williams

text: Williams muistetaan ennen kaikkea Lindsay Dolen roolista televisiosarjassa "Oikeus ja kohtuus". Hän on kuitenkin myös elokuvanäyttelijä. Hän näyttelee myös sarjassa Paljastavat valheet tri Gillian Fosterina.


title: Kelli Williams

text: Williams on hindu ja naimisissa käsikirjoittaja-ohjaaja-tuottaja Ajay Sahgalin kanssa. Hänellä on lapsia.


title: Rajasaari

text: Rajasaari () on saari Helsingin edustalla, Humallahden eteläpuolella. Sinne johtaa Taka-Töölöstä Rajasaarenpenger.


title: Rajasaari

text: Suurin osa saaresta on aidattua koirapuistoa eli koirien ulkoilu- ja uintialuetta. Liikuntavirasto pitää saarella kalastustoiminnan tukikohtaansa ja hoitaa veneiden talvisäilytyspaikkaa; saaresta on myös talviuintimahdollisuus. Rajasaaressa toimi jätevedenpuhdistamo 1939–1978 ja samassa rakennuksessa myöhemmin Viirus-teatteri.


title: Rajasaari

text: Kesällä 2008 Vapaa liikkuvuus -kansalaisliike majoitti parikymmentä romania Rajasaareen Viirus-teatterilta tyhjiksi jääneisiin tiloihin, jossa silloin sijaitsi liikkeen perustama sosiaalikeskus Rajatila. Sieltä se siirtyi sittemmin purettuun rakennukseen Kalasatamassa.


title: Mukormykoosi

text: Mukormykoosi on opportunistinen infektio, jonka on aiheuttanut "Mucorales"-lahkoon kuuluva sieni. Yleisin taudin aiheuttaja on laji nimeltä "rhizopus", mutta sen takana voi olla myös esimerkiksi "rhizomucor, cunninghamella, apophysomyces, saksenaea, absidia, mucor, syncephalastrum, cokeromyces tai mortierella". Mukormykoosia tavataan pääasiassa immuunipuolustussysteemiltään heikentyneillä henkilöillä. Taudin kulku on usein nopeaa, ja sen kuolleisuus on korkea, jopa 50–85 %. Riskiä tartunnan saamiseen kohottaa syöpä, aliravitsemus sekä sokeritauti ja siitä mahdollisesti seurannut hiilihydraattiaineenvaihdunnan häiriö.


title: Mukormykoosi

text: Taudin ilmenemismuodot ja fyysiset oireet ovat riippuvaisia infektion kohteena olevasta alueesta. Kraniofasiaalinen eli rinoserebraalinen mukormykoosi alkaa nenän sivuonteloista ja leviää sieltä silmäkuoppaan, kasvoihin ja aivoihin. Sen oireita ovat toispuoleinen päänsärky, kipu kasvoissa, kuume sekä nenän tukkoisuus. Myöhemmässä vaiheessa ilmenee myös tajunnan heikkenemistä, kaksoiskuvien näkemistä tai näön katoamista. Keuhkojen mukormykoosilla ei ole ominaisia ulkoisia ilmentymiä, vaan sen oireita ovat kuume, hengenahdistus ja yskä. Erityisesti palovammapotilailla esiintyvä ihon mukomykroosi ilmenee selluliittina, tartunnan saaneen ihoalueen kuolioina sekä tummina rupikudoksina. Muita oireita voivat olla kuume, turvotus ja värimuutokset. Mahalaukkuun ja suoleen liittyvässä mukomykroosissa ei keuhkojen mukomykroosin tapaan ole ominaisia fyysisiä ilmentymismuotoja. Se voi kuitenkin aiheuttaa alavatsan kipua, pahoinvointia ja oksentamista sekä joissain tapauksissa veriulostetta.


title: Helvi Ojala

text: Helvi Ojala ( myöhemmin "Moilanen", 1918 – 9. tammikuuta 2003) oli kirjailija Kalle Päätalon ensimmäinen vaimo. Hän syntyi Turun lähellä Karinaisten Kyrössä. Perheeseen kuului muurari-isä Juho, äiti Sanni ja neljä lasta. Näistä Toivo (s. 1923) esiintyy myös Iijoki-sarjassa. 1936 perhe muutti Tampereelle. 1938 Helvi sai töitä osuuskaupan myyjänä Messukylässä. Hän rupesi kirjoittelemaan Kallen kanssa kesällä 1943. Heidät esitteli yhteinen tuttava (kirjoissa Heikinkallio). He tapasivat ensimmäisen kerran elokuussa 1943, kun Kalle oli lomalla Siiranmäen vankileiriltä, jonne hänet oli komennettu talousaliupseeriksi. Kihloihin he menivät 13.12.1943.


title: Helvi Ojala

text: Kalle kotiutettiin jatkosodasta marraskuussa 1944. Hän ja Helvi saivat pian asunnon Kustaa Lehtosen talon yläkerrassa Messukylässä. Se oli puolitoistakerroksinen puutalo. 1948 hän vaihtoi työpaikkaa Uudenkylän Voiman myymälään. Kesällä 1951 Helvi ja Kalle muuttivat Taivalkoskelle, josta Kalle oli ottanut työn kunnan rakennusmestarina. Sieltä hän palasi seuraavan vuoden syyskesällä. Hän työskenteli sen jälkeen linja-auton rahastajana.


title: Helvi Ojala

text: Avioliitto oli vaikeuksissa Kallen naisseikkailujen takia. Se oli sota-ajan avioliitto, joka oli solmittu nopeasti montakaan kertaa tapaamatta ennen kihlausta. Kalle ei ollut vielä kypsä avioliittoon, häneltä oli jäänyt nuoruus kesken isän sairauden ja sodan vuoksi . 1953 Kalle valvoi Vesilahdella keskuskoulun rakentamista. Tällöin hän tutustui nuoreen Annaan, jonka saattoi raskaaksi. Tämä lopulta sai Helvin hakemaan eroa.


title: Helvi Ojala

text: Toisen miehensä Helvi tapasi Taivalkosken aikana. Veikko Moilanen toimi siellä osuuskaupan autokuskina. Heidät vihittiin helmikuussa 1958. Veikko Moilanen kuoli 1978.


title: Helvi Ojala

text: Iijoki-sarjassa Helvi Ojala esiintyy nimellä Laina Puronen. Päätalo ylipäätään käytti Tampereen-ajoista puhuessaan henkilöistä muunnettuja nimiä. Helvin toisesta miehestä Veikko Moilasesta hän käytti kuitenkin oikeaa nimeä. Helvin henkilöllisyys paljastui Iijoki-sarjan viimeisissä osissa. Tosin innokkaimmat Päätalo-fanit olivat selvittäneet sen jo aiemmin. Iijoki-sarjan kuvaus Laina Purosesta ei ole mairitteleva: hän oli usein pahalla tuulella eikä suvainnut alkoholia.


title: La Flèche Wallonne 2007

text: La Flèche Wallonne 2007 oli järjestyksessään 71. maantiepyöräilyn La Flèche Wallonne -kilpailu. Se järjestettiin 25. huhtikuuta 2007 202 kilometrin reitillä Charleroi – Huy. Vuoden 2004 voittaja Davide Rebellin voitti kilpailun ennen 2006 voittajaa Alejandro Valverdea ja 2005 ykköstä Danilo Di Lucaa. Kilpailu kuului UCI ProTour -sarjaan.


title: Knox

text: Knox voi tarkoittaa seuraavia asioita:


title: Joe Jordan

text: Joseph "Joe" Jordan (s. 15. joulukuuta 1951 Carluke, Skotlanti) on entinen jalkapalloilija, joka tuli tunnetuksi Leeds Unitedin keskushyökkääjänä 1970-luvulla. Hän on ainoa skotlantilainen jalkapalloilija, joka on pelannut kolmessa MM-lopputurnauksessa (1974, 1978 ja 1982). Kaikkiaan hän edusti maataan 52 kertaa ja teki näissä otteluissa 11 maalia. Hän toimii nykyisin Tottenham Hotspurin apuvalmentajana.


title: Nepalin jalkapallomaajoukkue

text: Nepalin jalkapallomaajoukkue edustaa Nepalia kansainvälisissä miesten jalkapallokilpailuissa ja sitä kontrolloi Nepalin jalkapalloliitto.


title: Nepalin jalkapallomaajoukkue

text: Joukkueen parhaat saavutukset ovat Etelä-Aasian mestaruuskisojen 3. sija vuonna 1993 ja South Asian Gamesin voitot vuosilta 1984 ja 1993.


title: Tango delirium

text: Tango delirium on Klamydian vuonna 1997 julkaistu albumi. Se nousi ilmestymisviikollaan Suomen virallisen albumilistan sijalle 13, ja ylsi parhaimmillaan sijalle 7.


title: Liam Brady

text: Liam "Chippy" Brady (s. 13. helmikuuta 1956, Dublin) on entinen irlantilainen jalkapalloilija. Aktiiviaikanaan keskikenttäpelaaja Brady tunnettiin tekniikastaan, etenkin vasemman jalan taitavasta käytöstä. Seurajoukkueissa hän saavutti Arsenalin riveissä yhden FA Cupin ja Juventuksen paidassa kaksi Serie A:n mestaruutta. Maajoukkueessa Liam Brady esiintyi 72 kertaa.


title: Parkkina

text: Parkkina oli Suomelle vuosina 1920–1944 kuuluneen Petsamon kunnan kirkonkylä. Kylä sijaitsi Petsamon pohjoisosassa Petsamonvuonon perukassa Petsamonjoen suulla, joen ja Parkkinatunturin välissä. Sen naapurikyliä olivat idässä Petsamonjoen toisella puolella Kaakkuri, lännessä ja etelässä Alaluostari ja Näsykkä sekä pohjoisessa Trifona. Valtioneuvoston vuonna 1930 vahvistaman Petsamon uuden kyläjaon mukaan kirkonkylään kuuluivat Parkkinan ja Näsykän kylät. Nykyisin Parkkina on osa Petsamon kaupunkityyppistä taajamaa, joka on Murmanskin alueeseen kuuluvan Petsamon piirin hallintokeskus.


title: Parkkina

text: Parkkinan kylän alue ja koko Petsamonvuonon seutu oli vanhastaan Petsamon kolttasiidan nautintoaluetta. Paimentolaiselämää viettäneet koltat olivat asuneet Petsamonvuonon perukan alueella kevätkauden. Parkkinan kylä oli saanut vakituisen asutuksensa 1870-luvun nälkävuosina, kun alueelle oli muuttanut karjalaisia uudisasukkaita nälkää pakoon Vienan Karjalan pohjoisosasta Uhtuan, Vuokkiniemen ja Oulangan kunnista. Tätä ennen, 1800-luvun puolenvälin jälkeen, Petsamonvuonon perukassa olivat pitäneet tukikohtaansa kesäisin venäläiset sesonkikalastajat Vienanmeren rannikoilta. Parkkinaan asettui pian karjalaisten jälkeen myös venäläisiä ja komilaisia uudisasukkaita. Vuonna 1886 uudelleen perustettu Petsamon luostari alkoi harjoittaa 1890-luvulla mittavaa merikalastusta, ja Parkkinan väestöstäkin tuli lähes kokonaan luostarin palkkatyöläisiä.


title: Parkkina

text: Venäjän keisarikunnan aikana Petsamossa vallitsi kyläkokouksiin perustuva paikallishallinto, ja Parkkinassa asui alueen ainoa hallinnollinen virkamies "urdjadnik". Venäjän vallankumouksen jälkeen tämäkin ainoa virkamies poistui ja valtaan nousseet bolševikit asettivat tilalle uuden. Vuonna 1918 Parkkinaan nousi maihin brittien johtamia ympärysvaltojen joukkoja, jotka tukivat aluksi bolševikkeja. Yhdessä he estivät Suomen huhtikuussa 1918 tekemän Parkkinan valloitusyrityksen. Sittemmin ympärysvaltojen joukot kääntyivät valkoisten venäläisten puolelle, mutta poistuivat alueelta lokakuussa 1919. Ympärysvaltojen Parkkina-miehityksestä muistona ovat Parkkinatunturin laella olevat konekivääripesäkkeiden ja vartiokämppien rauniot. Tämän jälkeen Petsamonvuonolle jäi vain vähäinen määrä valkoisia venäläisiä joukkoja. Tämän seurauksena Suomi valloitti Petsamonvuonon perukan lyhyeksi ajaksi alkuvuonna 1920, mutta joutui vetäytymään bolševikkien hyökättyä alueelle. Tarton rauhassa vuonna 1920 alue siirtyi kuitenkin Suomelle, ja suomalainen sotilasosasto ja maaherra saapuivat Parkkinaan 14. helmikuuta 1921. Venäläiset sotilaat olivat poistuneet edellisenä yönä ja yrittäneet saada asukkaita mukaansa, mutta ketään ei ollut lähtenyt.


title: Parkkina

text: Parkkina oli Salmijärven jälkeen Petsamon suurin asutuskeskus. Kylän kautta kulki Liinahamarin satamaan johtava Jäämerentie. Parkkinan satama ei ollut kovin käyttökelpoinen, sillä veneet pääsivät laituriin vain nousuveden aikana. Satama palvelikin lähinnä pienkalastajia. Parkkinassa sijaitsi vuonna 1912 valmistunut Apostoli Andreaksen ja Pyhän Nikolaoksen kirkko, joka oli Petsamon ortodoksisen seurakunnan pääkirkko, sekä alun perin vuonna 1808 rakennettu Kalastajien kirkoksi kutsuttu ortodoksinen Pyhän Mikaelin kirkko. Lisäksi Parkkinassa oli kunnantoimisto, posti- ja lennätinkonttori, aluesairaala, Suomen ensimmäinen kunnallinen hammaslääkäri, pääkirjasto, kansakoulu, matkailijakoti, apteekki, urheiluseura Petsamon Veikot ry:n urheilukenttä, suojeluskuntatalo, Kansallis-Osake-Pankin konttori, Pohjolan Osake-Pankin konttori, Shellin huoltoasema, Petsamon osuuskaupan päämyymälä ja leipomo sekä useita yksityiskauppoja. Lisäksi Parkkinassa toimivat Petsamon Kala Oy, Lapin Puu Oy, Virvoitusjuomatehdas Svarbäck ja Petsamon Tiili.


title: Parkkina

text: Parkkinan kylän ensimmäisiä asukkaita olivat Vienan Karjalan pohjoisosan kunnista 1870-luvun katovuosina nälkää pakoon lähteneet karjalaiset Lisäksi 1800-luvun loppuvuosikymmeninä kylään asettui myös venäläisiä uudisasukkaita, ja kylään muutti myös jonkin verran komeja, jotka alkoivat harjoittaa laajamittaista porotaloutta. Vuonna 1897 kylässä mainitaan olleen 58 pääasiassa karjalaista, asukasta. Parikymmentä vuotta myöhemmin vuonna 1918 kylässä oli 20 taloa ja noin 100 asukasta, joista karjalaisia 60 ja venäläisiä 40. Vuoden 1929 henkikirjoituksen mukaan Parkkinan 101 asukkaasta oli suomalaisia 40, venäläisiä 33, karjalaisia 24 ja komeja neljä. Parkkinan suomalainen asutus syntyi siis pääasiassa alueen Suomeen liittämisen jälkeen. Suomalaisen väestön lisääntyminen ja Parkkinan ja Näsykän kasvaminen yhteensä noin 200 asukkaan kyläparista yli 700 asukkaan taajamaksi, vaikuttivat Petsamon liike- ja hallintokeskuksen kehittyminen juuri Parkkinan ja Alaluostarin alueelle. Parkkinaan muutti siis Suomen aikana runsaasti uutta väestöä ja niinpä vuonna 1940 vain 47 prosenttia kylän asukkaista oli syntynyt Parkkinassa.


title: Parkkina

text: Asukasluvun kehitys


title: Parkkina

text: Ensimmäisessä Petsamon koulupiirijaossa vuonna 1921 kunta jaettiin kolmeen koulupiiriin, joista Parkkinan koulupiiri käsitti Petsamonvuonon ympäristön ja Petsamonjokilaakson. Parkkinan koululle ei saatu anomuksista huolimatta oppilasasuntolaa, minkä vuoksi 1920-luvulla vajaa puolet kouluikäisistä ei päässyt kouluun. Vuonna 1927 toimintansa aloittaneen Trifonan koulun perustamisen yhteydessä Petsamonvuonon alue jaettiin kahteen piiriin, mikä helpotti Parkkinan koulun ahtautta. Parkkinan koulu oli aluksi kaksiopettajainen, mutta koulun oppilasmäärä kasvoi nopeasti 1930-luvun aikana ja kouluun saatiin uudet opettajanvirat vuosina 1932 ja 1936.


title: Parkkina

text: Huolimatta siitä, että Petsamonvuonon alueen väestö oli monikansallista, oli Parkkinan koulu suomenkielinen. Alueen karjalaislapsille suomenkielisen opetuksen seuraaminen vielä kävi, mutta venäläislapset eivät aina edes tienneet, mistä oli kysymys. Laissa sanottiin, että jos koulun oppilaista oli muun kuin suomen- tai ruotsinkielisten Suomen kansalaisten lapsia vähintään 20 prosenttia, tuli heille antaa tarpeen mukaan suullista opetusta omalla äidinkielellään. Petsamon kansakoulutarkastaja esittikin, että Parkkinan koululle oli saatava venäjän kielen taitoinen opettaja tai että pääasiassa venäläisten asuttamaan Kaakkurin kylään oli saatava venäjänkielinen koulu, mutta Kouluhallituksessa esitykset hylättiin. Parkkinan koululla oli kuitenkin 1920-luvulla venäjän kielen taitoinen opettaja. Petsamonvuonon itäpuolella sijainneiden Kaakkurin ja Porovaaran kylien muodostamista omaksi koulupiirikseen esitettiin 1930-luvulla ratkaisuksi Parkkinan koulun ahtauteen, mutta tämäkin jäi vain ehdotukseksi.


title: Parkkina

text: Talvisota, väestön evakuointi ja Neuvostoliiton miehitys keskeyttivät koulunkäynnin Parkkinassa vuonna 1939. Talvisodan jälkeen koulunkäynti jatkui sodalta säästyneessä koulurakennuksessa syksystä 1940 syksyyn 1941, jolloin koulurakennus otettiin sotilaskäyttöön. Lukuvuonna 1943–1944 koulu toimi parakissa.


title: Parkkina

text: Petsamoon suunniteltiin 1930-luvun lopulla myös oppikoulua, sillä lähin oppikoulu oli tuolloin Rovaniemellä asti. Kirkonkylässä vuonna 1938 pidetyssä kokouksessa perustettiin oppikoululle kannatusyhdistys, ja seuraavana vuonna kunnanvaltuusto asetti toimikunnan valmistelemaan koulun saamista Petsamoon. Koulun paikaksi olisi tullut joko Salmijärvi tai Kirkonkylä, mutta sota-aika vei kuitenkin pohjan tältä suunnitelmalta.


title: Underground (elokuva)

text: Underground (Подземље, Podzemlje) on Emir Kusturican ohjaama elokuva vuodelta 1995. Sen käsikirjoitti Dušan Kovačević. Elokuva on saanut lukuisia palkintoja.


title: Underground (elokuva)

text: Elokuvasta käytetään myös nimeä Olipa kerran maa (Била једном једна земља, Bila jednom jedna zemlja), joka on oikeammin serbialaisella RTS-televisiokanavalla näytetyn 5 tunnin pituisen minisarjan nimi.


title: Underground (elokuva)

text: Elokuvan aiheita ovat kahden miehen välinen ystävyys sekä Jugoslavian historia toisen maailmansodan jälkeisenä aikana. Sen tuotantoon osallistui elokuvayhtiöitä entisestä Jugoslaviasta, Ranskasta, Saksasta ja Unkarista.


title: Underground (elokuva)

text: Teatteriversio on 163 minuuttia pitkä. Kusturican mukaan alkuperäinen teos kesti 320 minuuttia, mutta tuottajat antoivat luvan vain puolet lyhyemmän version julkaisemiseen.


title: Underground (elokuva)

text: Elokuva voitti Kultainen palmu -palkinnon Cannesin elokuvajuhlilla vuonna 1995.


title: Tres Hombres (Klamydian albumi)

text: Tres Hombres on Klamydian vuonna 1991 julkaisema kokoelma-albumi yhtyeen EP-levyistä.


title: Mari Vesala

text: Mari Vesala (s. 1967 Helsinki) on suomalainen musiikkiteknologi, musiikkialan sekatyöläinen ja toimittaja.


title: Mari Vesala

text: Vesala valmistui ylioppilaaksi Sibelius-lukiosta 1987. Vuonna 2007 hän valmistui musiikkiteknologiksi Koulutuskeskus Salpauksesta.


title: Mari Vesala

text: Vesala aloitti toimittajan uransa vuonna 1988 Radio Sykkeessä, missä hän teki musiikki-, ajankohtais- ja puheohjelmia sekä henkilökuvia. Vuonna 1990 Vesala jatkoi Yleisradion uudella kanavalla, Radiomafiassa. Siellä hän työskenteli vuoteen 1993 asti musiikki-, primetime- ja lastenohjelmien toimittajana sekä teki minikuunnelmia. Vesala on toimittanut juonnettuja musiikkiohjelmia ja raportteja myös Radio Helsinkiin. Vuonna 2003 Vesala tuotti Yleisradion Radio Aino -kanavalle Sami Garamin ruokaohjelmia ja teki haastatteluja. Hän on myös toimittanut joitakin yöohjelmia Radio Suomeen.


title: Mari Vesala

text: Vuonna 1990 Vesala toimitti Aki Sirkesalon kanssa ohjelmasarjaa "Kielletyt leikit" MTV Oy:lle. Vuonna 1992 Vesala toimitti TV2:n ohjelmasarjaa "Nuoret Sankarit" yhdessä ohjaaja Matti Grönbergin kanssa. Sen jälkeen Vesala oli toimittajana muun muassa MTV3:n sarjassa "Ei itketä lauantaina" ja elämäkertadokumentissa "Anita Hirvonen: Sydän rakastaa", joka voitti Venla-palkinnon 1996.


title: Mari Vesala

text: Kun Helsingin Pop & Jazz Konservatorio siirtyi uusiin tiloihin Helsingin Arabiaan vuonna 1996, Yle TV1 tuotti konservatorion toiminnasta ja avajaiskonsertista televisio-ohjelman "Arabian taikayö". Ohjelman toimittivat Vesala ja Erkki Pohjanheimo. Vuosina 1994–1996 Vesala oli MTV3:n "Levyraadin" vakiojäsen. 1996–1997 hän työskenteli musiikkitoimittajana MTV3:n sarjoissa "Maitolaituri soi" ja "Hecumania".


title: Mari Vesala

text: Vuonna 1997 Vesala teki haastatteluosuudet Sunny Notes Oy:n tuottamaan Yle TV2:n ohjelmaan "Vanessa Mae – pippurinen viulutyttö". Vuonna 1998 Vesala työskenteli toimittajana tietotekniikkaa käsittelevässä ja koko yön kestäneessä Nelosen ohjelmassa "Nettien yö". Vesala oli taustatoimittajana jazzohjelmassa "Jukka Linkola Tentet". Ohjelma lähetettiin TV1:ssä 1998 ja se valittiin ainoana suomalaisena ohjelmana Montreux’n Kultaisen ruusun festivaaleille 1999. Samana vuonna TV2:ssa nähtiin henkilökuva "Mikko Kuustosen enkeleitä ja sankareita", jonka Vesala toimitti yhdessä Erkki Pohjanheimon kanssa.


title: Mari Vesala

text: Syksystä 2011 lähtien Vesala on toiminut Nelosen "Maria!"-ohjelman taustatoimittajana ja yhtenä käsikirjoittajana.


title: Mari Vesala

text: Vuosina 1989–1991 Vesala toimi taustalaulajana Clifters–yhtyeessä. Vuonna 1992 hän lauloi ensimmäisen single-levynsä "En voi elää ilman sua". 1990-luvun lopulla Vesala, Jaakko Salovaara ja Raymond Ebanks perustivat yhtyeen Soup De Loop. Kahden vuoden aikana yhtye keikkaili, teki kolme singleä 1996–1997 ja yhden LP-levyn "Brainspotting" sekä videoita. Vesala sävelsi ja sanoitti yhtyeen kappaleita. Vuonna 2002 hän oli mukana perustamassa Suomeen ensimmäisen improvisointiin perustuvan lauluyhtyeen Impronautit. Siinä ryhmä laulajia esiintyessään säveltää ja sanoittaa lauluja yleisön ideoiden perusteella. Impronautit toimii edelleen.


title: Mari Vesala

text: Vesala on toiminut juontajana monissa tilaisuuksissa, kuten Ääni ja vimma -kilpailuissa vuodesta 1996 alkaen sekä Multiaista Satoa -viihde- ja kulttuuritapahtumassa Multialla vuodesta 1998 lähtien. Vuosina 1997–1999 hän teki useiden piirrettyjen dubbausta Zen Productions -tuotantoyhtiölle.


title: Mari Vesala

text: Vuonna 1997 Vesala kirjoitti ja sanoitti Teatterikorkeakouluun laulunäytelmän "Tähti kuun sisällä". Sävellykset hän teki yhdessä Jiri Kurosen kanssa. Laulunäytelmä oli näyttelijä Petriikka Pohjanheimon lopputyö. Näytelmää on esitetty myös Multian kulttuuri- ja viihdetapahtumassa Multiaista Satoa.


title: Mari Vesala

text: Vesala on toiminut vuodesta 2004 alkaen Pukkilan "Kohiseva"-ravintolan musiikki-iltojen ja taidegallerian suunnittelijana. Vuonna 2007 hän toimi toisena tuottajana, suunnittelijana ja ohjaajana suuressa multitaide-ulkoilmaperformanssissa Multiaista Satoa -festivaalissa Multian Härkölammen rannalla.


title: Mari Vesala

text: Vesalan vanhemmat ovat muusikko Edward Vesala ja tuottaja-ohjaaja Mervi Pohjanheimo. Hänellä on yksi sisar.


title: ...ja käsi käy

text: ...ja käsi käy on Klamydian vuonna 1999 julkaistu livelevy, joka taltioitiin vuonna 1998 Radiomafian järjestämässä konsertissa. Albumin kappale ”Onnesta soikeena” oli Radiomafian Kesäkumibiisi vuonna 1998.


title: Kipsi (albumi)

text: Kipsi on suomalaisen Klamydian ja saksalaisen Die Lokalmatadoren vuonna 1996 julkaistu albumi. Albumilla Klamydia soittaa Die Lokalmatadoren kappaleita suomeksi ja Die Lokalmatadore Klamydian kappaleita saksaksi. Albumista on tehty sekä Saksan- että Suomen-painos.


title: La Flèche Wallonne 2006

text: La Flèche Wallonne 2006 oli järjestyksessään 70. maantiepyöräilyn La Flèche Wallonne -kilpailu. Se järjestettiin 19. huhtikuuta 2006 reitillä Charleroi-Huy. Alejandro Valverde voitti kilpailun loppukirin jälkeen.


title: La Flèche Wallonne 2006

text: Reitin toiseksi viimeisessä nousussa, Côte de Ahin'ssa, 11 kilometriä maalista, Matthias Kessler käynnisti irtioton saaden seurakseen Igor Astarloan, Paolo Bettinin ja Alejandro Valverden. Hetkeä myöhemmin kärkiryhmä kasvoi 12 ajajalla. Valverde yritti karata ryhmästä Kesslerin ja Astarloan kanssa, mutta heidät tavoitettiin nopeasti. Valverde käynnisti pian tämän jälkeen uuden, seitsemän miehen irtioton.


title: La Flèche Wallonne 2006

text: Kärkiryhmä tavoitettiin neljä kilometriä ennen maalia. Björn Leukemans lähti tällöin irtiottoon päästen muutaman sekunnin karkumatkalle, mutta kilpailun päättäneessä Mur de Huy'n nousussa Samuel Sánchez ohitti hänet. Hetken kuluttua Astarloa, vuoden 2003 voittaja, puolestaan ohitti Sánchezin ja näytti olevan matkalla kohti voittoa. Vähän ennen maalia hän joutui kuitenkin päästämään ohitseen David Etxebarrian, Sánchezin, Valverden ja Karsten Kroonin. Heti tämän jälkeen Valverde aloitti ratkaisevan loppukirin voittaen kilpailun ennen Sánchezia, Kroonia ja Fränk Schleckiä.


title: La Flèche Wallonne 2008

text: La Flèche Wallonne 2008 oli järjestyksessään 72. maantiepyöräilyn La Flèche Wallonne -kilpailu. Se järjestettiin 23. huhtikuuta 2008 reitillä Charleroi–Huy. Kim Kirchen voitti kilpailun kukistettuaan Mur de Huyn vaativassa loppunousussa Cadel Evansin ja Damiano Cunegon.


title: La Flèche Wallonne 2008

text: Kilpailun alkaessa sää oli selkeä ja lämmin, mutta loppumatka ajettiin varsin rankassa vesisateessa. Kilpailun kärjessä ajoi pitkään 19 miehen ryhmä, joka oli parhaimmillaan 2 minuuttia 50 sekuntia pääjoukon edellä. Vladimir Jefimkin yritti karkumatkaa 40 kilometriä ennen maalia saaden seurakseen Nicki Sørensenin. Seuraavan yrityksen teki Maxime Monfort. Kun maaliin oli 25 kilometriä Andri Hrivko lähti irti yhdeksän ajajan kärkiryhmästä. Hän kasvatti eron 50 miehen vahvuiseksi kasvaneeseen takaa-ajajien ryhmään parhaimmillaan puoleen minuuttiin.


title: La Flèche Wallonne 2008

text: Grivko tavoitettiin toiseksi viimeisessä nousussa, Côte d’Ahin’ssa. Tämän jälkeen irtiottoa yritti Gustav Larsson saaden seurakseen pian Aleksandr Jefimkinin ja Fabian Wegmannin. Larsson kuitenkin kaatui kovavauhtisessa laskussa ja samoihin aikoihin Wegmann karkasi Jefimkiniltä. Saksalainen oli 20 sekuntia kilpailun ennakkosuosikkien edellä viimeisen kilometrin alkaessa.


title: La Flèche Wallonne 2008

text: Wegmann ei kuitenkaan pystynyt pitämään asemiaan Mur de Huyn jyrkässä nousussa. Kärkimiehistä ensimmäisenä loppukiriin lähti Cadel Evans, joka joutui kuitenkin viime hetkillä päästämään Kim Kirchenin ohitseen. Kirchen pystyi pitämään asemansa maaliin saakka voittaen La Flèche Wallonnen ensimmäisenä luxemburgilaisena pyöräilijänä. Evans oli toinen ja edellissunnuntain Amstel Gold Racen voittanut Damiano Cunego kolmas.


title: Hihhulit

text: Hihhulit on ekspressionistisen taidemaalari Tyko Sallisen öljyvärimaalaus vuodelta 1918. Kooltaan 168 × 185 cm olevaa tummasävyistä Cézannen ja kubismin ihanteiden mukaisesti tehtyä maalausta on pidetty yhtenä Sallisen päätöistä.


title: Hihhulit

text: "Hihhulit" on yleensä nähty erityisesti uskonnollisen hurmoksen kuvana, jossa tiivistyvät taiteilijan oman lapsuuden väkevimmät ja kipeimmät kokemukset; pelko, toivo ja mielikuvituksen voima, minkä lisäksi työn on katsottu kuvaavan myös sisällissodan kipeitä kokemuksia. Maalauksen rytmiikka, sen irrationaalinen puoli ja sen kansalliset piirteet ovat uusprimitivismiä. Varsinkin venäläisessä avantgardessa nämä olivat tuttuja piirteitä.


title: Hihhulit

text: "Hihhulit" oli ensimmäistä kertaa esillä syksyllä 1918 marraskuun ryhmän näyttelyssä Ateneumissa ja näyttelyn kritiikeissä Sallisen maalauksen hahmoja pidettiin ”tavattoman rumina olentoina”.


title: Hihhulit

text: Kööpenhaminassa vuonna 1919 järjestetyssä Suomen taiteen näyttelyssä Sallisen "Hihhuleista" tuli näyttelyn eniten huomiota saanut teos, ja se liitettiin kritiikeissä sisällissodan kipeisiin kokemuksiin. Myöhemmin myös Sallisen elämäkerran kirjoittanut Aaro Hellaakoski sekä taidehistorioitsija Markku Valkonen ovat nähneet teoksessa yhteyksiä sisällissotaan.


title: Hihhulit

text: "Hihhuleita" on pidetty Sallisen toisena suurena kansanelämän ja ekstaasin kuvauksensa hänen samana vuonna tekemänsä "Jytkyt"-maalauksen ohella, ja on jopa väitetty, että Sallinen tuskin olisi saanut kansallisen taiteilijan mainetta ilman "Hihhuleita" ja "Jytkyjä".


title: Matthäus Bauer

text: Matthäus Bauer (22. syyskuuta 1820 Bonlanden, Württemberg – 2. helmikuuta 1903 Wien, Itävalta-Unkari) oli itävaltalainen soitinrakentaja.


title: Matthäus Bauer

text: Vuonna 1852 hän rakensi harmonikan, jossa oli kaksi kosketinriviä pianokoskettimiston mukaan järjestettynä. Vuonna 1854 hän esitteli Wienin saksalaisessa teollisuusnäyttelyssä kolmirivisen harmonikan, jossa oli 22 valkoista ja 15 mustaa kosketinta B-järjestelmän mukaisesti. Hänen kehittämistään harmonikoista löytyy kuvia Hohnerin arkistoista sekä Itävallan kansalliskirjastosta. Hän kokeili myös muita näppäimistöratkaisuja ja rakensi myös erään varhaisimmista melodiabassoharmonikoista, joka on nähtävillä Wienin teknisessä museossa.


title: Play Fair

text: Play Fair on ammattiliittojen ja kansalaisjärjestöjen muodostama kampanja, joka pyrkii vaikuttamaan urheiluvälineteollisuuden työoloihin.


title: Play Fair

text: Play Fair -kampanja julkaisee raportteja globaalin urheiluvaate- ja jalkineteollisuuden palkoista ja työoloista. Raportit sisältävät toimenpidesuosituksia.


title: Play Fair

text: Kampanja pyrkii vaikuttamaan erityisesti olympialiikkeeseen. Play Fairin edustajan mukaan Kansainvälisellä olympiakomitealla KOK:lla on paljon vaikutusvaltaa, mutta se ei ole käyttänyt valtaansa niin hyvin kuin olisi ollut mahdollista. Play Fair ajaa asiaansa myös kansallisten olympiakomiteoiden kautta.


title: Play Fair

text: Kampanja toimii olympiadin aikajänteellä. Se sai alkunsa vuonna 2003, vuotta ennen Ateenan olympialaisia. Sen raportit julkaistaan harkittuina aikoina suhteessa olympialiikkeeseen, esimerkiksi ennen Pekingin olympialaisia julkaistun raportin toimenpidesuositukset on ajoitettu vasta seuraaviin (Vancouver, Lontoo) olympialaisiin. Play Fairilla on myös oma "olympiasoihtuviestinsä", jossa kerätään kannattajien nimiä verkossa.


title: Play Fair

text: Play Fair -kampanjan mukaan lenkkitossu- ja urheiluasustebisneksen ongelmat kulminoituvat taiwanilaiseen jättiyhtiöön Yue Yueniin, joka valmistaa lenkkitossuja suurimmille kansainvälisille merkkituoteyhtiöille. Play Fairin mukaan Yue Yuen saa voittonsa työntekijöiden kustannuksella. Yue Yuen ja sen asiakkaat ovat kannattavia, mutta työntekijöille maksetaan toimeentulorajaa vähemmän palkkaa, vaikka työvoimakustannusten osuus valmiista tuotteesta on pieni. Ylityötä teetetään paljon ja ilman korvauksia.


title: Play Fair

text:
Kampanjan mukaan Yue Yuenin pitäisi sallia työntekijöidensä järjestäytyminen; tarjota heille pitkäaikaisia ja turvattuja työsuhteita pätkätöiden sijaan; välttää tehtaiden, tuotannon ja tuhansien työpaikkojen siirtoa nopeasti maasta toiseen; sekä maksettava työntekijöille ihmisarvoisia palkkoja.
Lisäksi kampanja vaatii, että 95 prosenttia alan yrityksistä takaisi työntekijöilleen pysyvät työsuhteet Vancouverin talvikisoihin 2010 mennessä; että tehtaissa taattaisiin työntekijöiden järjestäytymisoikeus ja joka neljäs työläisistä saisi elämiseen riittävää palkkaa Lontoon v. 2012 olympialaisiin mennessä.


title: Play Fair

text: Play Fair ei suosittele kuluttajaboikotteja, vaan luo neuvotteluyhteyksiä alan yritysten kanssa. Toistaiseksi näin saavutetut tulokset ovat kuitenkin jääneet vähäisiksi.


title: Play Fair

text: Raivio, Jyri: "Lenkkitossutehtaiden kurjuudelle ei loppua näy". Helsingin Sanomat 22.4.2008 s. B7


title: Sławomir Kuczko

text: Sławomir Kuczko (s. 25. kesäkuuta 1985 Koszalin) on puolalainen uimari, joka kilpailee rintauinnissa.


title: Sławomir Kuczko

text: Kuczkon uran suurin saavutus on 200 metrin rintauinnin Euroopan mestaruus pitkiltä radoilta Budapestistä 2006. Lyhyen radan EM-kilpailuissa hän on kyseiseltä matkalta saavuttanut kultaa vuonna 2005, hopeaa vuosina 2004 ja 2006.


title: David Cook

text: David Roland Cook (s. 20. joulukuuta 1982 Houston, Texas, Yhdysvallat) on yhdysvaltalainen laulaja-lauluntekijä ja "American Idolin" seitsemännen kauden voittaja vuodelta 2008. Ennen kisaa hänellä on ollut jo paljon musiikillista taustaa mm. Axium-yhtyeen laulaja/kitaristina ja yhtyeen hajottua hän julkaisi 2006 omakustannelevyn nimeltä "Analog Heart", jossa hän soitti suurimman osan kitaraosuuksista ja piano-osuuksista. Cook asuu tällä hetkellä Nashvillessä.


title: David Cook

text: Cook syntyi Houstonin kaupungissa Texasin osavaltiossa, mutta hän eli suurimman osan lapsuudestaan Blue Springsissa, Missourin osavaltiossa. Hän kiinnostui musiikista hyvin nuorena. Ensimmäisen kitaransa hän sai kaksitoistavuotiaana, toisella luokalla hän aloitti laulamisen. Myöhemmin hän esiintyi musikaaleissa, muun muassa "The Music Man", "West Side Story" ja "Singin' in the Rain". Hän sai stipendin University of Central Missouriin teatteriopintoihin, "pääaineensa" hän kuitenkin vaihtoi kahden vuoden jälkeen ja valmistui graafiseksi suunnittelijaksi vuonna 2006.


title: David Cook

text: Cook perusti Axium-yhtyeen 1999, jonka solistina hän toimi yhtyeen hajoamiseen 2006 saakka. Kun yhtye hajosi, Cook muutti Tulsaan aloittelemaan omaa uraansa. Hän toimi lyhyen aikaa paikallisen Midwest Kings-yhtyeessä soittaen basso-osuuksia, joitain kitara osuuksia ja taustalaulua EP:llä "Incoherent with Desire to Move On". Tämän jälkeen hän nauhoitti omakustanteisen levyn "Analog Heart", joka julkaistiin samoihin aikoihin. Cook esiintyi paikallisissa keikkapaikoissa ja työskenteli baarimikkona Blank Slate nimisessä baarissa.


title: David Cook

text: David Cook osallistui American Idolin 7. tuotantokauden kisoihin Nebraskan osavaltion Omahassa järjestetyissä karsinnoissa ja pääsi jatkoon Bon Jovin kappaleella "Livin' on a Prayer". Alun perin hänen ei pitänyt osallistua koko kilpailuun, sillä hän oli paikalla kannustamassa nuorempaa veljeään, mutta veljensä kehotuksesta hän osallistui karsintoihin. Cookin suurin kilpailija oli nuori 17-vuotias David Archuleta, joka oli kauden alusta asti suuri suosikki Cookin ohella. Kummatkin pääsivätkin finaaliin. 21. toukokuuta 2008 David Cook valittiin American Idol kisan voittajaksi. Tämän jälkeen julkaistiin David Cookin soolosingle "The Time of My Life". Cook esiintyi myös suositun "Guitar Hero" pelin mainoksessa.


title: David Cook

text: Hänen ensimmäinen Idolin jälkeinen albuminsa "David Cook "julkaistiin USA:ssa marraskuun 18. päivänä vuonna 2008, ja sitä seurasi "This Loud Morning kesäkuussa 2011."


title: David Cook

text: Uusi single "Wait for me "ilmestyi marraskuun 17, päivä, ja tällä hetkellä Cook työstää kolmatta albumiaan jonka on määrä ilmestyä vuonna 2015.


title: David Cook

text: David Cookin musiikillisia vaikuttajia on Our Lady Peace, Alice in Chains, Big Wreck, Pearl Jam, Chris Cornell, Switchfoot, Bon Jovi, Foo Fighters ja Collective Soul.


title: Yue Yuen

text: Yue Yuen (täydelliseltä nimeltään "Yue Yuen Industrial Holdings Limited") () on suuri taiwanilaisomisteinen urheiluvälinevalmistaja. Se valmistaa joka kuudennen maailmassa tehtävän lenkkitossun. Sen asiakkaita ovat 30 kansainvälistä merkkituoteyhtiötä, mukaan luettuna Nike, Adidas, Puma ja Asics. Yue Yuen on näiden tärkein sopimusvalmistaja.


title: Yue Yuen

text: Yue Yuenilla on tehtaita Indonesiassa, Vietnamissa ja erityisesti Kiinassa. Se on kannattava yhtiö: sen liikevaihto ylitti neljä miljardia dollaria vuonna 2007 ja samana vuonna liikevoitto oli lähes 400 miljoonaa dollaria. Yhtiön pääkonttori on Hongkongissa ja sen osake on listattu Hongkongin pörssiin.


title: Yue Yuen

text: Play Fair -kampanjan raportin mukaan Yue Yuen maksaa työntekijöillen palkkaa, joka alittaa toimeentulorajan. Play Fair vaatii Yue Yuenia ja sen kaltaisia yhtiöitä sallimaan työntekijöidensä järjestäytymisen; tarjoamaan heille pitkäaikaisia ja turvattuja työsuhteita pätkätöiden sijaan; välttämään tehtaiden, tuotannon ja tuhansien työpaikkojen äkillisiä siirtoja maasta toiseen; sekä maksamaan työntekijöille ihmisarvoisia palkkoja.


title: Yue Yuen

text: Työvoiman osuus valmiista lenkkitossuparista on pieni, noin 10 %. Play Fair -kampanjan mukaan merkkituoteyhtiöillä olisikin varaa maksaa alihankkijoilleen enemmän ja vielä niin, että raha varmasti päätyisi työntekijöille.


title: Yue Yuen

text: Yue Yuen kuuluu taiwanilaiseen Pou Chen -konserniin.


title: Oppi Untracht

text: Oppi Untracht (1922 New York, Yhdysvallat – 5. heinäkuuta 2008 Porvoo) oli yhdysvaltalaissyntyinen, myöhemmin suomalaistunut kultaseppä, korusuunnittelija, valokuvaaja ja kirjailija.


title: Oppi Untracht

text: Untracht kävi Suomessa 1957 ja tutustui tulevaan puolisoonsa taiteilija Saara Hopeaan. He avioituivat 1960 ja asuivat aluksi New Yorkissa. Untracht asui vuosia Aasiassa, myöhemmin myös Hopean kanssa, ja he tutustuivat sikäläiseen korunvalmistukseen. Samalla he keräsivät perinteisiä koruja, joita on ollut esillä näyttelyissä. He muuttivat Porvooseen 1967.


title: Oppi Untracht

text: Untracht kuoli Porvoossa pitkälliseen sairauteen 5. heinäkuuta 2008. Hän oli 85-vuotias.


title: Forza Motorsport

text: Forza Motorsport on Turn 10 Studiosin kehittämä ja Microsoft Game Studiosin julkaisema ajopeli, joka julkaistiin Xboxille toukokuussa 2005. Pelin jatko-osa "Forza Motorsport 2" julkaistiin Xbox 360:lle.


title: Forza Motorsport

text: Pelissä on 231 eri automallia monelta eri valmistajalta. Omaa autoa voi koristella maalauksella, tarroilla ja autenttisilla viritysosilla. Pelissä on myös monipuoliset säädöt, joilla autoa voi parantaa.


title: Forza Motorsport

text: Pelin autot on jaettu kuuteen eri autoluokkaan suorituskyvyn ominaisuuksien perusteella. Autoluokat saattavat rajoittua joissain kilpailuissa, mutta pelaajalla on kuitenkin mahdollisuus hankkia kaikki autot itselleen. Autoja voi myös ostaa toisilta pelaajilta Xbox Liven, linkitettyjen konsolien tai samassa Xbox-konsolissa olevien profiilien välillä.


title: Danny Federici

text: Daniel Paul "Danny" Federici (23. tammikuuta 1950 Flemington, New Jersey Yhdysvallat – 17. huhtikuuta 2008, New York, New York) oli yhdysvaltalainen muusikko. Hän teki pitkän uran Bruce Springsteenin E Street Bandissa, jossa hän soitti urkuja, kellopeliä ja harmonikkaa. Lisäksi hän on tehnyt kaksi sooloalbumia.


title: Danny Federici

text: Federici sairasti pitkään melanoomaa, johon hän kuoli 58-vuotiaana.


title: Mika Taanila

text: Mika Taanila (s. 22. toukokuuta 1965 Helsinki) on suomalainen elokuvaohjaaja ja kuvataiteilija.


title: Mika Taanila

text: Taanilan teokset sijoittuvat dokumenttielokuvan, avantgarden ja videotaiteen välimaastoon. Tunnetuimpia niistä ovat lyhytelokuvat "Mannerlaatta" (2016), "Atomin paluu" (2015, ohj. yhdessä Jussi Eerolan kanssa), "Optinen ääni" (2005), "Tulevaisuus ei ole entisensä" (2002) ja "Futuro – tulevaisuuden olotila" (1998).


title: Mika Taanila

text: Taanila opiskeli kulttuuriantropologiaa Helsingin yliopistossa 1986-88 ja valmistui artenomiksi Lahden Muotoiluinstituutin videokuvauksen osastolta 1992. 1990-luvulla hän ohjasi parikymmentä musiikkivideota kotimaisille artisteille, muun muassa Kauko Röyhkälle, 22-Pistepirkolle ja Circlelle.


title: Mika Taanila

text: Toden ja fantasian välillä liikkuvissa elokuvissaan Taanila käsittelee usein teknologisia utopioita ja tulevaisuusvisioita. Elokuviensa raaka-aineena Taanila käyttää usein erilaisia arkistomateriaaleja, kuten amatöörifilmejä tai tieteellistä koemateriaalia.


title: Mika Taanila

text:
Perinteisen elokuvamuodon lisäksi hän esittää teoksiaan myös filmi- ja videoinstallaatioina gallerioissa ja taidemuseoissa.
Taanila on myös aktiivinen audiovisuaalisen kulttuurin tuntija ja toimi muun muassa Avanto – Helsinki Media Art Festivalin elokuvaohjelmiston suunnittelijana koko tapahtuman ajan 2000-2008.


title: Mika Taanila

text: Taanila on osallistunut lukuisiin kansainvälisiin ryhmänäyttelyihin, kuten Aichi Triennale, Nagoya (2013), Arctic Hysteria, PS.1, New York (2008), Shanghai Biennale (2006), Berlin Biennale (2004) ja Manifesta 4 (2002). Yksityisnättelyihin kuuluvat mm. Kiasma (2013–2014), TENT, Rotterdam (2013), Galleria Heino, Helsinki (2010), Badischer Kunstverein, Karlsruhe (2008), Dazibao, Montréal (2007) ja Migrosmuseum, Zûrich (2005).


title: Mika Taanila

text: Vuonna 2017 Taanila oli yksi Pohjoismaisen paviljongin kuudesta taiteilijasta Venetsian biennaalissa teossarjallaan "Film Reader".


title: Mika Taanila

text: Taanila on voittanut Tampereen elokuvajuhlien kotimaisen kilpailun pääpalkinnon kahdesti (1999 ja 2006) sekä Euroopan laajimman mediataidekilpailun Internationaler Medien Kunstpreisin ja Ars Electronican erikoispalkinnot (2000 ja 2002). Vuonna 1993 MTV:n European Music Video Contestissa Taanilan 22-Pistepirkolle ohjaama musiikkivideo "Birdy" sijoittui viidenneksi.


title: Mika Taanila

text: Kesällä 2012 Taanila osallistui Documenta (13) -näyttelyyn kolmikanavaisella (3 x 16 metriä) videoinstallaatiolla Suomen sähköisin kunta (2012). Teos kuvaa dokumenttimateriaalin keinoin Olkiluoto 3 -ydinvoimalan rakentamista Eurajoella. Taanila on ohjannut yhdessä Jussi Eerolan kanssa myös dokumenttielokuvan "Atomin paluu." Se sai ensi-iltansa Suomen elokuvateattereissa 6. marraskuuta 2015 ja Saksassa vuonna 2017. Elokuva voitti parhaan pohjoismaisen dokumenttielokuvan NORDIC:DOX -palkinnon Kööpenhaminan -festivaalilla 2015.


title: Mika Taanila

text: Taanilalle myönnettiin ensimmäistä kertaa jaettu mediataiteen valtionpalkinto marraskuussa 2013. Hän sai vuoden 2015 Ars Fennica -palkinnon.


title: Kalle Kerman

text: Kalle Kerman (s. 10. helmikuuta 1979 Kuopio) on suomalainen entinen jääkiekkoilija. Hän oli pelipaikaltaan laitahyökkääjä.


title: Kalle Kerman

text: Kaudella 1999–2000 Kerman oli KalPan kovassa A-nuorten SM-sarjan joukkueessa neljänneksi tehokkain pelaaja Janne Laakkosen, Samuli Suhosen ja Jukka Voutilaisen jälkeen sekä kolmanneksi paras maalintekijä. Hän debytoi myös Suomi-sarjassa. Seuraavalla kaudella Kerman pelasi täyden kauden miesten pelejä Suomi-sarjassa ja oli KalPan paras pistemies runkosarjassa ja paras maalintekijä niin runkosarjassa kuin pudotuspeleissä. KalPa nousi seuraavaksi kaudeksi sarjatasoa ylemmäs Mestikseen, jossa Kerman oli KalPan toiseksi tehokkain pelaaja ja hänet valittiin koko sarjan toiseen tähdistökentälliseen.


title: Kalle Kerman

text: Kerman siirtyi kaudeksi 2002–2003 SM-liigaan ja SaiPaan, jossa teki ensimmäisellä kaudellaan 24 pistettä. Toisella kaudellaan hän oli joukkueensa paras maalintekijä. Kerman siirtyi kolmen SaiPa-kauden jälkeen kaudeksi 2005–2006 Elitserienin Mora IK:n joukkueeseen, oli koko sarjan kolmanneksi paras maalintekijä (jaettu) ja joukkueensa kolmanneksi paras pistemies. Keväällä 2006 hän debytoi myös A-maajoukkueessa MM-leirityksessä huhtikuussa ottelussa Tanskaa vastaan. Maalitilinsä Kerman ottelussa Tšekkiä vastaan.


title: Kalle Kerman

text: Kaudeksi 2006–2007 Kerman siirtyi vahvan kauden jälkeen Luleå HF:ään, jossa ei kuitenkaan pystynyt ottamaan samanlaista roolia kuin Morassa. Kesken toisen Luulaja-kautensa Kerman palasi Suomeen ja siirtyi Jokereihin tammikuussa 2008. Toinen kausi Jokereissa toi yhden kauden piste-ennätyksen (30 pistettä) SM-liigassa ja Kerman pääsi keväällä 2009 Sveitsin MM-kisoihin.


title: Kalle Kerman

text: Huhtikuussa 2009 Kerman solmi kolmivuotisen sopimuksen (mallia 2+1) KalPan kanssa. Hyökkääjän perässä oli ainakin myös Kärpät.


title: Kalle Kerman

text: Lokakuussa 2014 Kerman ilmoitti lopettavansa pelaajauransa.


title: Kalle Kerman

text: Kalle ja Susanna Kermanin perheeseen kuuluu lapsia.


title: Antti Hulkkonen

text: Antti Hulkkonen (s. 15. heinäkuuta 1977 Liperi) on suomalainen jääkiekkoilija. Hän on pelipaikaltaan puolustaja ja voittanut urallaan kolme SM-hopeaa. Hulkkonen pelaa Tanskan pääsarjan AaB Ishockeyssa.


title: Antti Hulkkonen

text: Hulkkonen teki ensiesiintymisensä SM-liigassa kaudella 1996–1997. Hän pelasi viiden kauden ajan Jokereissa, muttei saanut juurikaan peliaikaa. Kaudella 2000–2001 hän kävi hakemassa pelituntumaa myös Mestiksen Kiekko-Vantaasta. Kaudeksi 2001–2002 hän siirtyi SaiPaan.


title: Antti Hulkkonen

text: SaiPassa Hulkkonen pelasi kaksi kautta. Kaudella 2002–2003 Hulkkonen nousi SM-liigan tehokkaimpien puolustajien joukkoon. Hän teki 55 ottelussa tehopisteet 14+12 ja oli puolustajien pistepörssin neljäs. Neljällätoista maalillaan Hulkkonen teki puolustajista eniten maaleja SM-liigassa.


title: Antti Hulkkonen

text: Hulkkonen siirtyi TPS:aan kaudeksi 2003–2004. Hulkkonen nousi TPS:ssa fanien suosikiksi kovien taklaustensa ansiosta. Hän pelasi lopulta TPS:ssa kolme kautta, joista viimeinen, 2005–2006 oli huonoin. Pisteitä hän teki vain 3+8, ja tehotilastossa hänen saldonsa oli -11. Keväällä 2006 Hulkkonen teki kahden vuoden sopimuksen Elitserienin Brynäsin kanssa.


title: Antti Hulkkonen

text: Hulkkonen palasi Jokereihin kaudeksi 2008–2009. Kausi sujui Hulkkoselta heikosti, ja hän teki kauden aikana vain pisteet 1+4. Seuraavaksi kaudeksi hän siirtyi Ilvekseen. Ilveksessä Hulkkonen ei pystynyt pelaamaan joukkueen odottamalla tasolla. SM-liigan viimeisenä ollut joukkue myi Hulkkosen tammikuussa 2010 Allsvenskanin Leksandiin.


title: Vesa Kulmala

text: Vesa Kulmala (s. 4. maaliskuuta 1986 Vantaa) on suomalainen jääkiekkopuolustaja, joka pelaa II-divisioonajoukkue Vuosaaren Viikingeissä. Hän on aiemmin pelannut 36 SM-liigaottelua Jokereissa jääden niissä ilman tehopisteitä. Kulmala on pelannut urallaan myös Tanskassa, Tšekissä ja Italiassa.


title: Vesa Kulmala

text: Kulmala aloitti jääkiekkoilun omien sanojensa mukaan noin 7-vuotiaana Pitäjänmäen Tarmossa. Hän pelasi myöhemmät juniorivuotensa kuitenkin Jokereissa. Hän voitti joukkuessa B-nuorten SM-hopeaa vuonna 2003 ja SM-pronssia vuonna 2004. Kulmala voitti Jokereiden A-nuorten sisäisen jäähypörssin kaudella 2004–2005, jolloin hän sijoittui koko A-nuorten SM-liigan jäähypörssissä viidenneksi. Kaudella 2006–2007 Kulmala nousi joukkueen kapteeniksi. Hän voitti tehoilla 5+28=33 koko sarjan puolustajien pistepörssin sekä A-nuorten tehotilaston lukemalla +30. Kulmala sijoittui myös 119 minuutillaan A-nuorten jäähypörssissä kolmenneksi. Hänet valittiin kauden päätteeksi sarjan tähdistökentälliseen. Yhteensä Kulmala keräsi Jokereiden A-nuorissa 288 jäähyminuuttia, mikä on joukkueen kaikkien aikojen ennätys.


title: Vesa Kulmala

text: Kaudeksi 2007–2008 Kulmala nousi Jokereiden SM-liigajoukkueeseen. Hän pelasi kauden aikana kuitenkin vain kymmenen ottelua loukkaantumisen vuoksi. Kulmala jäi niissä tehopisteittä. Kaudella 2008–2009 hän pelasi Jokereissa 26 SM-liigaottelua jääden niissä ilman tehopisteitä. Kulmala pelasi kauden aikana myös yhteensä 12 ottelua lainalla Mestis-joukkue Kiekko-Vantaassa.


title: Vesa Kulmala

text: Jokereissa pieneen rooliin jäänyt Kulmala siirtyi kaudeksi 2009–2010 Mestis-joukkue D Teamiin. Hän nousi sarjan puolustajien eliittiin ja sijoittui tehoilla 6+22=28 koko Mestiksen puolustajien pistepörssissä toiseksi edellään vain KooKoon Pasi Järvinen. Kulmala voitti kauden päätteeksi Mestis-hopeaa. Kaudeksi 2010–2011 hän siirtyi Tanskan AL-Bank Ligaenissa pelanneen AaB Ishockeyn riveihin.


title: Vesa Kulmala

text: Elokuussa 2011 Kulmala palasi Mestikseen ja teki vuoden mittaisen sopimuksen Mikkelin Jukureiden kanssa. Hän teki Mestiksen yhden kauden piste-ennätyksensä tehoilla 12+19=31, joilla Kulmala voitti koko sarjan puolustajien piste- ja maalipörssin. Hän voitti myös Jukurien sisäisen tehotilaston lukemalla +23. Kulmala palkittiin kauden päätteeksi Mestiksen parhaana puolustajana Jari Lippojoki -palkinnolla. Hänet palkittiin kauden aikana myös sarjan joulukuun 2011 kuukauden pelaajana.


title: Vesa Kulmala

text: Kulmala oli Jukureissa pelatun kauden jälkeen vapaana agenttina lokakuuhun 2012 saakka, jolloin hän siirtyi toistaiseksi voimassa olleella sopimuksella Mestiksen nousijajoukkue HC Keski-Uusimaahan. Kulmala ehti pelata joukkueessa kuusi ottelua, kunnes hän siirtyi marraskuussa kuukauden mittaiselle try-outille Itävallan Erste Bank Eishockey Ligassa pelaavaan tšekkiläisjoukkue Orli Znojmoon. Kulmala sai joulukuussa loppukauden 2012–2013 kattaneen sopimuksen joukkueeseen. Kauden 2013–2014 kynnyksellä hän palasi ottelukohtaisella sopimuksella HCK:hon. Marraskuussa 2013 Kulmala teki loppukauden kattavan sopimuksen joukkueen kanssa. Hän jakoi tehoilla 2+21=23 Mestiksen puolustajien pistepörssin kymmenennen sijan Peliittojen Christian Silfverin kanssa.


title: Vesa Kulmala

text: Syyskuussa 2014 Kulmala siirtyi try-outin kautta Italian Serie A:n HC Valpelliceen oltuaan ilman sopimusta alkukauden 2014–2015. Hän oli pitkään pelaamatta seuraavalla kaudella 2015–2016, kunnes Kulmala siirtyi siirtotakarajalla helmikuussa 2016 loppukaudeksi II-divisioonajoukkue Kuusamon Pallo-Karhuihin vahvistamaan joukkuetta putoamiskarsintoihin. Joukkuetta vahvistivat myös kaksi muutakin SM-liigassa kiekkoilutta pelaajaa: Toni Jalo ja Jesse Uronen. PaKa kohtasi karsinnoissa Nivala Cowboysin ja joukkue onnistui säilyttämään sarjapaikkansa otteluvoitoin 2–0.


title: Vesa Kulmala

text: Kulmala aloitti PaKassa myös kauden 2016–2017, mutta joulukuussa 2016 hän siirtyi kuitenkin yhdessä toisen SM-liigakokemusta omaavan pelikaverinsa Tuomas Muhosen toiseen II-divisioonajoukkueeseen, Vuosaaren Viikinkeihin.


title: Vesa Kulmala

text: Kulmala pelasi alle 18-vuotiaiden MM-kilpailuissa vuonna 2004. Hän on kuulunut myös Suomen alle 16-vuotiaiden maajoukkueen kapteenistoon.


title: Vesa Kulmala

text: Kulmala kävi lukion Pohjois-Haagan yhteiskoulussa.


title: H. Liljeroos

text: H. Liljeroos Oy oli Tampereella toiminut tekstiiliteollisuutta harjoittanut yritys.


title: H. Liljeroos

text: Yrityksen historia alkoi värjäri Henrik Liljeroosin (1828–1873) vuonna 1851 Tampereelle perustamasta värjärinverstaasta. Verstas toimi vuodesta 1857 alkaen Puutarhakatu 10:ssä ja Liljeroosilla oli myös vanuttamo eli verkavalkki Tammerkosken alakosken varrella. Vuonna 1870 Liljeroos osti Tammerkosken alaputouksen länsipuolella sijainneen ns. Renforsin saaren eli Neulasaaren jolla oli sijainnut konkurssiin mennyt Renforsin neulatehdas. Hän perusti saarelle verkatehtaan jossa kehrättiin villaa ja kudottiin, värjättiin ja vanutettiin villakankaita.


title: H. Liljeroos

text: Henrik Liljeroosin kuoltua 44-vuotiaana vuonna 1873 verkatehdasta hoitivat hänen leskensä ja poikansa Johan Henrik Liljeroos. Vuonna 1890 alkoi villankehruu tehdasmaisessa mittakaavassa, ja samalla tehtaan sijantipaikkana olevan saaren nimeksi tuli Kehräsaari.


title: H. Liljeroos

text: H. Liljeroos Oy jatkoi villankehruuta Kehräsaaressa vuoteen 1983 saakka, kunnes kotimaisten villakankaiden kysyntä ulkomaisen kilpailun takia heikkeni ja villankehruu tuli kannattamattomaksi. Yritys muutettiin kiinteistöyhtiöksi ja entiset tehdastilat saneerattiin vuokrattaviksi liike- ja toimistotiloiksi.


title: Heazlewoodiitti

text: Heazlewoodiitti (NiS) on harvinainen nikkelisulfidimineraali. Sen nikkelipitoisuus on korkea suhteessa rikkiin: mineraali sisältää noin 73 % nikkeliä ja 26 % rikkiä. Heazlewoodiitti on nimetty löytöpaikkansa mukaan; mineraali löydettiin vuonna 1896 Heazlewoodin alueelta Australian Tasmaniasta. Mineraalin tyyppipaikka on Heazlewoodissa sijaitseva Lord Brasseyn kaivos.


title: Heazlewoodiitti

text: Heazlewoodiitti on väriltään pronssinrusehtava, ja sillä on metallinen kiilto. Sen kidejärjestelmä on trigoninen, ja se esiintyy yleensä rakeisena pirotteena tai massamaisena. Mineraalin kovuus Mohsin asteikolla on 4, mikä vastaa fluoriitin kovuutta. Heazlewoodiitin isäntäkivi on serpentiniitti, ja sitä muodostuu todennäköisesti hydrotermisissä prosesseissa.


title: Yxnollaykkönen (albumi)

text: Yxnollaykkönen on 101-yhtyeen toinen studioalbumi, joka julkaistiin vuonna 1997. Se menestyi edeltäjäänsä huonommin ja yhtye katosi julkisuudesta toisen albumin jälkeen.


title: Volk (albumi)

text: Volk on lokakuussa 2006 julkaistu slovenialaisen Laibach-yhtyeen studioalbumi. Volkilla, kuten useilla muillakin Laibachin levyillä, on selkeä teema: kaikki kappaleet ovat kansallislaulujen inspiroimia, mikä näkyy niin laulujen nimissä, sanoituksissa kuin sävelmissäkin.


title: Volk (albumi)

text: Osa musiikista pohjautuu tosin myös Laibachin aiempaan tuotantoon. Levyn viimeinen kappale, NSK, on torvisoittokunnan esittämä versio Laibachin Opus Dei -albumillaan 1987 julkaisemasta kappaleesta The Great Seal, joka on NSK-valtion kansallislaulu. Lisäksi kappaleen America sanoitukset muistuttavat pitkälti Laibachin WAT-levyllä 2003 julkaiseman Satanic Versus -laulun lyriikoita. Samankaltaisten sanoituksien lisäksi America ja Satanic Versus ovat täsmälleen samanpituisia äänitteitä.


title: Volk (albumi)

text: Levy on tehty yhteistyössä toisen slovenialaisen yhtyeen, Silencen kanssa. Silence sävelsi ja tuotti Volkin kaikki kappaleet paitsi NSK:n.


title: Volk (albumi)

text: Volkista julkaistiin 9. lokakuuta 2006 single Anglia. Julkaisu sisältää myös kappaleen España sekä kolme miksattua versiota edellisistä.


title: Volk (albumi)

text: Volkin lauluista neljään on tehty myös musiikkivideot. Nämä laulut ovat Anglia, Rossiya, Slovania ja Türkiye.


title: Akkalan ja Jouhkolan kylät

text: Akkalan ja Jouhkolan kylät ovat kyläpari Tohmajärvellä. Kyläpari sijaitsee kahden puolen Tohmajärven-Kiteen-tietä (seututie 486). Monet talot ovat vaarojen laella. Akkala-Jouhkolan naapurikylänä on Riikola.


title: Akkalan ja Jouhkolan kylät

text: Kunnan keskustaan on matkaa 6-7 km, Kiteelle 15 km, Joensuuhun 60 km, Helsinkiin 420 km. ja Niiralan kansainväliselle raja-asemalle 25 km. Akkalan ja Jouhkolan kautta kulkee useita linja-autovuoroja päivässä sekä Kiteelle että Tohmajärven keskustaan ja edelleen Joensuuhun. Tolosenmäen rautatieasema Kiteellä on 25 kilometrin päässä.


title: Akkalan ja Jouhkolan kylät

text: Kylässä on vuonna 1903 perustettu Akkalan koulu, joka on kaksiopettajainen. Tunnetuin järjestö on Akkalan-Jouhkolan nuorisoseura, joka on myös kyläläisten tärkein yhdysside. Nuorisoseurantalo on vuodelta 1937.


title: Akkalan ja Jouhkolan kylät

text: Jouhkolan Hovi on majoitus- ja ravintolapalveluja tarjoava yritys.


title: Akkalan ja Jouhkolan kylät

text: Akkalan ja Jouhkolan kylät


title: Korkeakangas

text: Korkeakangas on hiihtokeskus Valkeakoskella. Se sijaitsee Veikko Hakulisen tiellä. Korkeakangasta kutsutaan myös nimellä Korkkis ja Korde


title: Korkeakangas

text: Korkeakankaalla on kaksi hyppyriä – isompi ja pienempi.


title: Malediivien jalkapallomaajoukkue

text: Malediivien jalkapallomaajoukkue edustaa Malediivejä kansainvälisissä miesten jalkapallokilpailuissa ja sitä kontrolloi Malediivien jalkapalloliitto. Joukkue selviytyi Aasian karsinnoissa vuoden 2006 MM-kisoihin toiselle kierrokselle, jossa pelasi kotonaan 0-0 tasapelin Etelä-Koreaa vastaan.


title: Malediivien jalkapallomaajoukkue

text: Joukkueen parhaat saavutukset ovat Etelä-Aasian mestaruuskisojen 2. sijat vuosina 1997 ja 2003 sekä South Asian Gamesin 2. sija vuonna 1991 ja 3. sija vuonna 1984.


title: Luettelo liittovaltioista

text: Tämä on luettelo liittovaltioista eli valtioista, jotka koostuvat useista itsehallinnollisista alueista (joita nimitetään osavaltioiksi), joilla on keskitetty liittovaltion hallinto. Liittovaltiossa itsehallinnollisten osavaltioiden valtaa vähennetään perustuslaillisesti ja sitä ei voida vähentää keskitetyn hallinnon omalla päätöksellä. Yleensä liittovaltiot ovat monikulttuurisia tai kattavat laajan alueen. Osavaltioilla ei yleensä ole oikeutta erota yksipuolisella päätöksellä.


title: Klamytologia

text: Klamytologia on Klamydian vuonna 1998 julkaisema 3cd:een 10-vuotisjuhlakokoelma joka myi platinaa.


title: Klamytologia

text: Cd 1: TaudinkuvaCd 2: Tauti leviääCd 3: Bonusta ja plussaa


title: Esko Häkli

text: Esko Antero Häkli (s. 30. marraskuuta 1936 Kaukola) on suomalainen kirjastonhoitaja. Hän toimi Helsingin yliopiston kirjaston ylikirjastonhoitajana 1976–2001.


title: Esko Häkli

text: Häkli on kansainvälisimpiä suomalaisia kirjastoalan vaikuttajia, joka on työskennellyt useiden kansainvälisten järjestöjen luottamustehtävissä. Erityisesti hän piti yhteyttä Pohjoismaiden, Saksan, Venäjän ja Viron kirjastoihin. Tutkijana hän on paneutunut erityisesti kirjahistoriaan ja julkaissut lukuisia kirjahistoriallisia artikkeleita lähinnä ruotsalaisissa ja saksalaisissa tieteellisissä julkaisuissa. Häkli on julkaisuissaan liikkunut myös kirjasto- ja oppihistorian alueella.


title: Esko Häkli

text: Häkli on ollut vuodesta 1976 naimisissa filosofian maisteri Gunilla Häklin (o.s. Berglund) kanssa. Ensimmäisestä avioliitosta (1957–1976) Eeva-Liisa Viljasen kanssa Esko Häklillä on kaksi lasta.


title: Esko Häkli

text: Häkli tuli ylioppilaaksi Tampereen lyseosta 1955. Hän kirjoittautui Helsingin yliopiston teologiseen tiedekuntaan mutta alkoi pian opiskella myös historiallis-kielitieteellisessä tiedekunnassa ja valmistui pääaineenaan Suomen historia filosofian kandidaatiksi 1960 ja filosofian lisensiaatiksi 1972.


title: Esko Häkli

text: Kirjastouransa Häkli aloitti harjoittelijana Helsingin yliopiston kirjastossa. Toimittuaan 1960-luvun alusta Helsingin yliopiston teologisen tiedekunnan kirjaston hoitajana hän siirtyi 1969 takaisin yliopiston kirjastoon, jossa työskenteli osastopäällikkönä ja vt. ylikirjastonhoitajana. Ylikirjastonhoitajan virkaan hänet nimitettiin 1976.


title: Esko Häkli

text: Helsingin yliopiston kirjastossa Häkli ajoi johtajakautenaan läpi useita muutoksia ja kehityshankkeita. Rotundan tilat muutettiin avohyllykokoelmaksi ja tutkijoiden työtiloiksi. Maan alle valmistui suuri ilmastoitu varasto. Kirjaston viereinen Fabiania saatiin erikoiskokoelmien käyttötilaksi. Mikkeliin perustettiin kirjaston mikrokuvaus- ja konservointikeskus. Kirjaston perusluettelot, kansallisbibliografia ja ääniteluettelo muunnettiin verkkokäyttöisiksi. Kirjaston näyttelytoiminta laajeni ja vakiintui. Häklin perustama ja toimittama oppihistoriallinen aikakauslehti Opusculum ilmestyi kirjaston julkaisemana 1981–1995.


title: Esko Häkli

text: Häklin aikana pantiin kirjastossa alulle monia tutkimushankkeita, kuten Nordenskiöldin karttakokoelman luettelointi, suomalais-ugrilaisen kielentutkimuksen bibliografia (Bibliographia Studiorum Uralicorum), Vanha kansallisbibliografia 1488–1800 ja Jean Sibeliuksen Koottujen teosten toimittaminen. Näistä viimeksi mainittu on vielä kesken, ja Häkli jatkaa toimituskunnan johdossa.


title: Esko Häkli

text: Häklin aikana Helsingin yliopiston kirjaston asema Suomen tieteellisten kirjastojen verkoston keskuksena vahvistui oleellisesti. Kansalliskirjasto vastaa kirjastojen atk-järjestelmän ja elektronisen kirjaston (FinELib) ylläpidosta ja kehittämisestä ja toimii kansallisena kokoelmien digitointikeskuksena. Kirjallisuuden arkistokokoelman kerääminen ja kansallisbibliografian toimittaminen on laajennettu käsittämään myös äänitteet.


title: Esko Häkli

text: Häklin toiminta tieteellisten kirjastojen atk-järjestelmän aikaansaamiseksi ja kehittämiseksi alkoi tieteellisten kirjastojen atk-tavoitetoimikunnan mietinnön (1972) kirjoittamisesta ja jatkui suunnitteluelimien puheenjohtajana 1972–1981. Hän tuki voimakkaasti ensimmäisen yhteisen kirjastojärjestelmän (VTLS) käyttöönottoa ja johti seuraavan järjestelmän valintaa.


title: Esko Häkli

text: Opetusministeriö on käyttänyt Häkliä kirjastoautomaation suunnittelutyöryhmien lisäksi lukuisten komiteoitten ja yhteiselinten jäsenenä ja puheenjohtajana. Näistä mainittakoon tieteellisen informoinnin neuvosto (pj. 1972–1978, vpj. 1985–1991), tietohuollon neuvottelukunta (jäsen 1991–1997), Suomen kirjallisuuden tiedotuskeskuksen neuvottelukunta (pj. 1984–1989) ja Suomen Saksan-instituutin hallitus (vpj. 1995–1997, pj. 1998–2008).


title: Esko Häkli

text: Häkli on ollut myös laaja-alainen yhteiskunnallisen keskustelun ja kulttuurin edistäjä. Hän toimi Suomalaisen Suomen (nykyään Kanava) toimitussihteerinä, vt. päätoimittajana ja toimituskunnan jäsenenä 1967–1982. Hän oli Books from Finland -lehden toimituskunnan puheenjohtaja 1976–2001. Suomalaisen kirjallisuuden Seuran valtuuskunnan jäsen hän oli 1971–1982 ja hallituksen jäsen 1984–1999. Sibelius-Seuran hallituksen jäsenenä Häkli toimi 1992–2009 ja seuran puheenjohtajana 2002–2009. Ainola-säätiön hallituksessa hän on ollut jäsenenä vuodesta 2005.


title: Esko Häkli

text: Pohjoismaisen tietohuollon yhteistyöelimen Nordinfon jäsenenä Häkli oli kaikkiaan 17 vuotta ja puheenjohtajana kaksi kolmivuotiskautta (1977–1979 ja 1989–1991). Eurooppalaisten tutkimuskirjastojen yhdistyksen LIBERin (Ligue des bibliothèques de recherche européennes) varapresidenttinä Häkli toimi 1990–1994 ja presidenttinä 1995–1998. Hän oli myös Euroopan kansalliskirjastojen johtajien konferenssin (CENL) jäsen.


title: Esko Häkli

text: Häkli vaikutti aikakauslehden Nordisk tidskrift för bok- och biblioteksväsen (myöh. Nordisk tidskrift för bibliotekshistoria) toimituksen jäsenenä 1990-2007. Kiinnostus kirjan historiaan vei Häklin myös yhdistyksen Föreningen nordiska pappershistoriker hallituksen jäseneksi vuosiksi 2005–2016. Vuosina 2009–2016 hän oli lehden Nordisk Pappershistorisk Tidskrift vastaava toimittaja.


title: Kazimierz Deyna

text: Kazimierz Deyna (23. lokakuuta 1947 Starogard Gdański, Puola – 1. syyskuuta 1989 San Diego, Yhdysvallat) oli puolalainen jalkapalloilija.


title: Kazimierz Deyna

text: Hän pelasi seurajoukkuetasolla muun muassa Legia Varsovassa sekä Manchester Cityssä.


title: Kazimierz Deyna

text: Puolan maajoukkueessa Deyna pelasi 97 ottelua ja teki niissä keskikenttäpelaajalle huomattavat 41 maalia. Hän saavutti maajoukkueessa muun muassa olympiakullan vuonna 1972 ollen myös turnauksen paras maalintekijä yhdeksällä maalilla. Lisäksi hän saavutti olympiahopeaa 1976 olympiakisoista.


title: Kazimierz Deyna

text: MM-turnauksia Deyna pelasi kaksi: 1974, joissa Puola tuli kolmanneksi, sekä 1978, joissa hän toimi joukkueen kapteenina.


title: Kazimierz Deyna

text: Deyna kuoli auto-onnettomuudessa San Diegossa vuonna 1989.


title: Seokset

text: Seokset on Klamydian vuonna 2003 julkaisema EP-albumi. Albumilla vierailevat Children of Bodom, Timo Kotipelto, Timo Rautiainen ja Seppo Pohjolainen.


title: Seokset

text: "Seokset" sijoittui Suomen singlelistalla parhaimmillaan kolmannelle sijalle.


title: Abraham Häggman

text: Abraham Häggman (28. marraskuuta 1733 Kruunupyy – 20. marraskuuta 1810 Tampere) oli kupariseppä ja tehtailija, jota pidetään Tampereen teollisuuden uranuurtajana. Häggman oli ensimmäinen, joka tajusi Tammerkosken vesivoiman teollisuudelle tarjoamat mahdollisuudet.


title: Abraham Häggman

text: Kotiseudullaan Kruunupyyssä seppänä toiminut Häggman muutti Tampereelle vuonna 1780. Hän osti tontin Tammerkosken länsirannalta aikoen käyttää hyväksi Tammerkosken vesivoimaa useissa eri tehdaslaitoksissaan. Tunnetuin näistä oli vuonna 1783 toimintansa aloittanut lumppuja raaka-aineena käyttänyt paperitehdas, mutta Häggman harjoitti myös tekstiili- ja kuparituotteiden valmistusta ja valmisti myös tiiliä ja saviruukkuja. Häggmanin laitokset olivat kuitenkin kooltaan pieniä, ja enimmillään hänellä oli palveluksessaan 15 henkilöä vuonna 1790. Parhaiten menestyi paperitehdas, jonka vuosittainen tuotanto oli 1800-luvun alussa noin tuhat riisiä erilaisia paperilaatuja.


title: Abraham Häggman

text: Häggman myi paperitehtaan vuonna 1808 Hatanpään kartanon omistaneelle maisteri Lars Gustaf Lefrénille. Tehtaan omistajiksi tulivat 1832 Johan ja Frans Frenckell, ja sen toiminta jatkui Frenckellin paperitehtaan nimellä vuoteen 1928 saakka.


title: Kötinää

text: Kötinää on Klamydian tammikuussa 1994 neljällä ”Kötinää”-kiertueen keikalla taltioitu livelevy. Kappaleita on äänitetty Seinäjoella, Iisalmessa, Nivalassa sekä Evijärvellä.


title: Eteläsilta

text: Eteläsilta (), tunnetaan Intelin emolevyissä nimellä I/O controller hub (ICH), on toinen tietokoneen emolevyn sisältämistä piirisarjoista. Eteläsilta huolehtii väylistä ja oheisliitännöistä. Eteläsilta on väylän avulla liitetty pohjoissiltaan, jossa sijaitsevat nopeampaa tiedonsiirtoa vaativat osat, kuten suoritin ja keskusmuisti ja näytönohjaimen PCI-E-portti.


title: Eteläsilta

text: Eteläsiltaan kuuluvat tyypillisesti PCI-, USB ja ISA-väylät ja emolevylle integroidut oheislaitteiden ohjaimet, kuten kiintolevyjen ATA tai SATA-ohjaimet, Ethernet, Firewire -liitännät, audio-, näppäimistö, ja hiiriliittimet, sarjaportit, levykeasema. Eteläsiltaan integroituja tietokoneen sisäisiä toimintoja voivat olla keskeytysohjaimet, paristovarmennettu kello, BIOS, SMBus.


title: Eteläsilta

text: Pohjoissillan toiminnallisuus, kuten muistiohjain, on nykyisin nopeuden vuoksi pääasiassa integroitu suoritinytimeen.


title: Eteläsilta

text: Näin tehtiin Intel Sandy Bridge -arkkitehtuurissa ja AMD Fusion -arkkitehtuurissa, jotka molemmat julkaistiin 2011. Tällöin nimitykset pohjois- ja eteläsilta jäivät paljolti merkityksettömiksi.


title: Eteläsilta

text: Esim. Intel käyttää entisen eteläsillan sisältävästä toiminnallisuudesta Intel 5 Series -piirisarjasta lähtien nimeä Platform Controller Hub (PCH). Tämä on kytketty Direct Media Interface (DMI) -väylällä suoraan suorittimeen, jotka kytkeytyy suoraan myös DDR3-muistiin ja PCIe-grafiikkaväylään.


title: Lahjattomat

text: Lahjattomat on Klamydian vuonna 1995 julkaisema kokoelma-albumi kaikista Klamydian alkupään EP-levyistä.


title: Panu Kaila

text: Panu Viljo Edvard Kaila (s. 17. toukokuuta 1939 Helsinki) on suomalainen arkkitehti ja Oulun yliopiston arkkitehtuurin professori emeritus, joka on opettanut kaikissa Suomen teknisissä korkeakouluissa sekä muun muassa Tokiossa. Hänet tunnetaan varsinkin perinnerakentamisen tuntijana ja puolustajana.


title: Panu Kaila

text: Muun muassa kirjoissaan "Talotohtori" (1997) ja "Kevät toi maalarin" (2000) Kaila on käsitellyt yksityiskohtaisesti rakentamisen historiaa, perinteitä ja nykyaikaa. Näkyvimmin hän on ajanut järkevän korjausrakentamisen asiaa pitämällä suosittua Talotohtori-palstaansa useissa sanomalehdissä vuodesta 2000, minkä ansiosta hän sai 2010 tiedonjulkistamisen elämäntyöpalkinnon.


title: Panu Kaila

text: Lisäksi Kaila on saanut vuonna 1979 Tiedonjulkistamisen valtionpalkinnon, 2003 Taiteen valtionpalkinnon ja Suomen tietokirjailijat ry:n Oppikirjailijapalkinnon.


title: Bruno Spengler

text: Bruno Spengler (s. 23. elokuuta 1983 Schiltigheim, Ranska) on ranskalaissyntyinen kanadalainen autourheilija. Hän on kilpaillut vuodesta 2005 Saksan DTM-sarjassa Mercedesin autoilla. Vuonna 2005 hänen tallinaan oli Persson Motorsport ja vuosina 2006 ja 2007 HWA. Hän sijoittui vuonna 2006 toiseksi Bernd Schneiderin vietyä mestaruuden. Myös 2007 hän oli toinen, tällä kertaa mestaruuden vieneen Mattias Ekströmin takana. Vuonna 2012 Spengler vaihtoi Mercedekseltä BMW:lle ja voitti DTM-sarjan mestaruuden.


title: Tekijänoikeuspäivä

text: Tekijänoikeuspäivää vietetään Suomessa 28. huhtikuuta ja maailmanlaajuisesti 26. huhtikuuta. Päivä on osa Maailman henkisen omaisuuden päivän WIPO:n ("World Intellectual Property Organisation") järjestön ja Unescon julistama kirjan ja tekijänoikeuden päivän viettoa Suomessa.


title: Miro Haapaniemi

text: Miro Haapaniemi (s. 15. helmikuuta 1973 Helsinki) on suomalainen jääkiekkoilija, joka pelasi SM-liigaa HIFK:ssa vuosina 1993–1996. Pelipaikaltaan hän oli hyökkääjä.


title: Pedersören kirkko

text: Pedersören kirkko on keskiaikainen kivikirkko, joka nimestään huolimatta sijaitsee Pietarsaaren kaupungissa eikä Pedersören kunnassa. Kirkko on Pohjanmaan vanhimpia. Paikalle rakennettiin ensimmäinen puinen kirkko jo 1200-luvun loppupuolella. Puukirkkokautta kesti yli 200 vuotta ja niitä oli luultavasti useampia kuin yksi. Kivikirkko rakennettiin todennäköisesti vuosina 1510–1520.


title: Pedersören kirkko

text: Pedersören kirkko muutettiin ristikirkoksi vuosina 1787–1795, ja rakennustöitä johti tunnettu kirkonrakentaja Jacob Rijf. Ennen muutostyötä kirkko oli kulmaprofiloitujen pilasterien varaan holvattu yksilaivainen länsitornillinen harmaakivikirkko. Myös kellotapuli rakennettiin samoihin aikoihin. Pohjalaistyyppisen kellotapulin pohjakerros on kivestä. Se on rakennettu Thomas Rijfin ja Matti Hongan johtamana vuosina 1769-1775. Tapulin kelloista yksi on vuodelta 1488. Todennäköisesti Tallinnassa valettu kello on alkuaan ollut Turun tuomiokirkossa, josta Jacob de la Gardie oli hankkinut sen vuonna 1615 ja lahjoittanut läänityksenään olleen Pedersören kirkolle. Kirkko paloi pahasti vuonna 1985.


title: Pedersören kirkko

text: Pohjakaavaltaan tasavartisen ristikirkon länsipäässä on korkea ja suippo torni. Itäpäässä on runkohuoneen korkuinen doorilainen portiikki. Ikkunat, muut oviaukot ja ulkokulmat on korostettu rustiikkirappauksella. Sakaristo on Itä- ja pohjoisristien välissä. Sisätilat on lautaholvattu, seinäpinnat on elävöitetty pilastereilla ja palkistolla. Alttari on lounaiskulmassa ja saarnastuoli sitä vastapäätä koilliskulmassa. Tornin paanupeitteisen korkean huipun esikuvana lienee ollut Tukholman suurkirkon vastaavanlainen 1490-luvulla tehty tornin pääty.


title: Pedersören kirkko

text: Alttarimaalaus ”Tidlös tid” on Jukka Nopsasen maalama ja vuodelta 1991. Se kuvaa ehtoollisen asettamista, kuten kirkon edellisetkin alttarimaalaukset. Taulun kehykset ovat vuodelta 1705 ja nykyinen maalaus on neljäs, mikä niihin on asetettu.


title: Metsäautotie

text: Metsäautotiet ovat metsään tehtyjä autolla, traktorilla ja metsätyökoneilla ajettavia teitä.


title: Metsäautotie

text: Suomessa on 120 000 km rakennettuja metsäautoteitä. Yleisesti metsäautotiet ovat liityntäväyliä metsästä yleiseen maantieverkkoon.


title: Metsäautotie

text: Metsäautoteitä käytetään metsätaloudellisessa puunkorjuussa, metsänhoidossa sekä yleisemmin kulkureittinä. Metsäautotiellä voi ajaa myös hyvin mönkijällä, moottoripyörällä, mopolla ja maastopolkupyörällä. Usein kelirikon aikaan metsäautotiellä on mahdotonta ajaa henkilöautolla. Metsäautotien keskiosa voi olla myös liian korkea tavallisen auton maavaralle.


title: Metsäautotie

text: Metsäautotiet ylittävät usein vesistöjä, jolloin niiden varteen on rakennettava raskaat ajoneuvot kannattava silta tai mahdollisesti sillan asemesta kahlaamo.


title: Metsäautotie

text: Metsäautoteiden ulkopuolisen käytön rajoittaminen helpottui yksityistielakiin vuonna 2003 tehdyn tarkennuksen jälkeen. Metsänparannuslain mukaan myönnettyjä avustuksia ei katsota yksityisen tien julkiseksi tueksi, koska ne maksetaan yksittäisille osakkaille. Tavallisesti yksityisteille tarkoitetut avustukset maksetaan kaikille osakkaille yhteisesti, jolloin tienkäytön rajoittaminen on vaikeampaa.


title: Metsäautotie

text: Metsäautoteiden rakentamiseen myönnetään julkista rahoitustukea kestävän metsätalouden rahoituslain perusteella. Tukien myöntämisestä vastaa alueellinen metsäkeskus. Tuen yleisenä perusteena on metsätien soveltuvuus metsätalouden ympärivuotisiin kuljetuksiin. Tien perustaminen tai perusparannus on oltava kokonaisuuden kannalta tarkoituksenmukainen, jotta tukea voidaan myöntää. Lisäksi metsäautotien perustamiseksi on muodostettava tiekunta ja varmistuttava yksityistielain mukaisesta tieoikeudesta. Julkisilla varoilla perustettava metsätie toteutetaan aina yhteishankkeena, eikä yhden tilan hankkeita voida avustaa.


title: Metsäautotie

text: Metsätalouden kuljetusten on oltava vähintään 40 %, jotta tuki voidaan myöntää. Tiehankkeen suunnittelu maksetaan kokonaan valtion tuella, mutta arvonlisäveron osuus laskutetaan tieosakkailta.


title: Metsäautotie

text: Työn voi aloittaa sen jälkeen kun metsäkeskus on hyväksynyt suunnitelman. Tavallisesti metsäkeskus valtuutetaan hankkeen vetäjäksi ja valvojaksi, mutta tehtävään voidaan palkata myös tieisännöitsijä.


title: Metsäautotie

text: Julkisen tuen määrä on alueesta riippuen 40-60 % kokonaiskustannuksista. Tuki myönnetään yksityisille tieosakkaille, ei tiekunnalle, millä on myöhemmin merkitystä tienkäytön rajoittamisen suhteen.


title: Untamo Utrio

text: Urho Uljas Untamo Utrio (vuoteen 1927 Ulvén; 22. huhtikuuta 1905 Tyrvää – 9. huhtikuuta 1980 Enontekiö) oli suomalainen kustannusjohtaja, toimittaja, kirjailija ja pakinoitsija.


title: Untamo Utrio

text: Utrio tuli Suomen Sosialidemokraatin palvelukseen 19-vuotiaana toimittajaharjoittelijaksi. Hän oli myöhemmin lehden uutistoimittajana ja siirtyi sitten kymmeneksi vuodeksi Kuluttajain Lehden toimittajaksi.


title: Untamo Utrio

text: Utrio toimi sotavuosina 1940-luvulla Kansanhuoltoministeriön propagandapäällikkönä ja myöhemmin kustannusliike Tammen toimitusjohtajana vuosina 1945-1968. Tammi julkaisi Utrion kaudella 1950-luvulla paljon muistelmakirjallisuutta muun muassa Väinö Tannerin, Arvo Tuomisen ja Yrjö Leinon muistelmat.


title: Untamo Utrio

text: Utrio oli naimisissa toimittaja ja kääntäjä Meri Utrion kanssa. Heidän tyttärensä on kirjailija Kaari Utrio.


title: Kahlúa

text: Kahlúa on meksikolainen kahvilikööri. Se on maultaan täyteläisen paahteinen.


title: Kahlúa

text: Allied Domecq valmisti Kahlúaa vuodesta 1936 vuoteen 2005, jolloin omistajaksi vaihtui Pernod Ricard.


title: Kahlúa

text: Suomessa Kahlúan alkoholipitoisuus on 20 tilavuusprosenttia, mutta sitä valmistetaan myös 26,5 tilavuusprosentin vahvuisena. Vuonna 2002 tuotiin Yhdysvalloissa, Kanadassa ja Australiassa markkinoille Kahlúa Especial, joka on huomattavasti kalliimpi ja alkoholipitoisuudeltaan edeltäjiään vahvempi (36 tilavuusprosenttia).


title: Kahlúa

text: Kahlúaa käytetään drinkkien ainesosana, mutta se sopii myös jälkiruokiin kuten jäätelöihin ja kakkuihin.


title: Visions of Europe

text: Visions of Europe on vuonna 1998 ilmestynyt Stratovariuksen livealbumi. Se äänitettiin yhtyeen vuoden 1997 Euroopan-kiertueella Italian Milanossa 11. syyskuuta ja Kreikan Ateenassa 14. syyskuuta, ja se sisältää kappaleita yhtyeen albumeilta "Fourth Dimension", "Episode" ja "Visions". "Visions of Europe" oli yhtyeen ainoa livealbumi vuoteen 2010, jolloin ilmestyi uusimmalla kokoonpanolla äänitetty "Polaris Live".


title: Visions of Europe

text: Albumi sijoittui Suomen albumilistalla parhaimmillaan sijalle 6.


title: Visions of Europe

text: Ensimmäinen levy


title: Visions of Europe

text: Toinen levy


title: Midland M16

text: Midland M16 oli britti John McQuilliamin suunnittelema auto, jolla Midland osallistui 18 kilpailuun kaudella 2006. Auton julkistuspäivä oli 3. helmikuuta 2006. Autoa ajoivat kilpailuissa portugalilainen Tiago Monteiro ja alankomaalainen Christijan Albers. Testikuljettajina toimi Giorgio Mondini, Markus Winkelhock, Adrian Sutil, Alexandre Prémat ja Ernesto Viso. Autossa oli Toyotan V8-moottori, Brembon valmistamat jarrut sekä Bridgestonen renkaat.


title: Midland M16

text: Auton parhaimmaksi tulokseksi kilpailussa jäi Monteiron ajama yhdeksäs sija Unkarin GP:ssä ja aika-ajoissa Albersin ajama neljästoista sija Yhdysvaltain GP:ssä. Pisteitä autolla ei saavutettu. Keskeytyksiä tallin tilille kertyi 13 ja hylkäyksiä kaksi. Jo ennen kauden loppua Midland siirtyi Spyker Carsin omistukseen.


title: KLF6

text: KLF6 () on ihmisen geeni. Se sijaitsee kromosomin 10 lyhyessä varressa asemassa 10p15.1. Se koostuu 9268 nukleotidi- eli emäsparista ja se sisältää 4 eksonia, joiden pituudet ovat 218, 574, 124 ja 525 emäsparia.


title: KLF6

text: KLF6-geeni koodaa tuman transkriptiotekijäproteiinia, jonka nimi on yhtäläinen geenin nimen kanssa eli Krupper-like factor 6 (KLF6). Krupper-like factor -proteiinit ovat ryhmä transkriptiotekijöitä eli proteiineja, jotka säätelevät geenien ekspressiota eli ilmenemistä soluissa. KLF-proteiineilla on osoitettu olevan vaikutusta eri biologisiin prosesseihin mukaan lukien karsinogeneesi eli syövän syntyminen. KLF6-proteiinilla on kolme sinkkisormea C-terminaalialueen päädyssä, runsaasti seriiniä ja treoniinia sisältävä keskialue ja hapan alue N-terminaalialueella. Tämän proteiinin sinkkisormet sitoutuvat spesifisesti DNA:n runsaasti guaniinia sisältäviin promoottorialueisiin. Keskialue voi mahdollisesti liittyä proteiinin aktivaatioon tai posttranslationaalisiin säätelyteihin ja hapan N-terminaali voi mahdollisesti olla tärkeä transkriptionaalisessa aktivaatiossa.


title: KLF6

text: KLF6-geenin on todettu mutatoituneen monissa eri kasvaimissa eli tuumoreissa, muun muassa joissakin eturauhassyöpätapauksissa. Usein mutaatioon on liittynyt KLF6-geenin toisen alleelin menetys eli heterotsygotian menetys (). KLF6-geeni on tuumorisuppressorigeeni, koska sen koodaama KLF6-proteiini kykenee hillitsemään solujen kasvua ja lisääntymistä. KLF6-proteiini muun muassa aktivoi p21-geenin promoottoria aiheuttaen solusyklin säätelijäproteiini p21:n yliekspression, mikä pysäyttää solusyklin p53-proteiinista riippumattomasti. Tuumoreissa esiintyvät mutatoituneet KLF6-proteiinit eivät kykene toimimaan tuumorisuppressoreina.


title: Bjørn Skaare

text: Bjørn Skaare (29. lokakuuta 1958 Oslo – 21. kesäkuuta 1989 Ruotsi) oli norjalainen jääkiekkoilija. Hän oli ensimmäinen norjalainen NHL:ssa ja edusti maataan Sarajevon olympialaisissa 1984 ja kahdesti maailmanmestaruuskisojen B-sarjassa (1979 ja 1981).


title: Bjørn Skaare

text: Skaare oli lahjakas jo nuorena pelaajana ja pelasikin ensimmäisen ottelunsa miesten sarjoissa jo ennen kuin täytti 16 vuotta. Vuonna 1976 hän lähti pelaamaan Ruotsin Färjestadiin, mutta palasi takaisin Norjaan seuraavaksi kaudeksi. Skaare pelasi syksyllä 1977 Furuset IF:ssa vain yhden ottelun, ennen kuin lähti Kanadaan pelaamaan juniosarja OHL:n Ottawa 67's:iin. Hän teki Ottawassa tehopisteet 12+30 ja Detroit Red Wings varasi hänet .


title: Bjørn Skaare

text: Skaare aloitti ammattilaisuransa Detroitin harjoitusleirillä, mutta ei saanut paikkaa joukkueessa, ja aloitti kauden farmijoukkue Kansas City Red Wings CHL:ssa. Myöhemmin syksyllä hän sai kutsun Detroitiin, jossa pelasi yhden ottelun 28. marraskuuta 1978. Hän loukkaantui ottelussa Barry Beckin taklattua häntä ja joutui jättämään ottelun kesken. Skaare lähetettiin ottelun jälkeen takaisin Kansas Cityyn, jossa teki sillä kaudella 37 ottelussa 34 tehopistettä. Helmikuussa 1979 Skaare palasi takaisin Norjaan ja pelasi maajoukkueessa saman vuoden MM-kisojen B-sarjassa.


title: Bjørn Skaare

text: Skaare jatkoi uraansa Norjassa Furusetissa kaudella 1979–80, jolloin seura voitti Norjan mestaruuden. Seuraavalla kaudella, 1980–81, hän teki 33 ottelussa tehot 38+34, voittaen maali-, syöttö, ja pistepörssin ja hänet valittiin Norjan vuoden pelaajaksi. Seuraavaksi kaudeksi Skaare siirtyi pelaamaan Itävallan Klagenfurtiin, josta palasi takaisin Norjaan voitettuaan parhaan pelaajan palkinnon. Hän pelasi Furusetissa kaksi seuraavaa kautta(Furuset voitti toistamiseen Norjan mestaruuden keväällä 1983), kunnes lähti keväällä 1984 Sarajevon olympialaisten jälkeen ja Norjan sarjan päätyttyä takaisin Pohjois-Amerikkaan, jossa pelasi kaksi runkosarjan- ja yhdeksän pudotuspeliä CHL:n Tulsa Oilersissa, joka voitti sarjan mestaruuden. Skaare palasi takaisin Norjaan, jossa pelasi vielä neljä kautta, kunnes lopetti uransa tammikuussa 1988 ja muutti Ruotsiin. Skaare valittiin viidesti Norjan pääsarjan Eliteserienin tähdistökentälliseen viidesti: 1980, 1981, 1983, 1984 ja 1985.


title: Bjørn Skaare

text: Skaare joutui 11. kesäkuuta 1989 Ruotsissa auto-onnettomuuteen ja kuoli 21. kesäkuuta saamiinsa vammoihin.


title: Muunnettu tärkkelys

text: Muunnettu tärkkelys on sakeuttamis- ja stabilointiaine, joka vaikuttaa elintarvikkeen rakenteeseen. Sitä saadaan käsittelemällä tärkkelystä kemiallisesti. Eri kemiallisilla prosesseilla tärkkelykselle saadaan erilaisia ominaisuuksia. Muunnettu tärkkelys esimerkiksi kestää tavallista tärkkelystä paremmin korkeita lämpötiloja ja pakkasta.


title: Muunnettu tärkkelys

text: Tärkkelykset sellaisenaan ovat valmistusaineita, kemiallisesti muunnettuina lisäaineita. On olemassa fysikaalisesti ja entsymaattisesti muunnettuja tärkkelyksiä, joita ei pidetä lisäaineina vaan ne ovat tavallisia ainesosia. Ne voi ilmoittaa pakkausmerkinnöissä muuntamattomien tärkkelysten kanssa yhteisnimellä "tärkkelys".


title: Muunnettu tärkkelys

text: Ryhmänimeä käytettäessä lisäaineen nimeä ja numerotunnusta ei tarvitse erikseen ilmoittaa, ellei tärkkelys ole peräisin yliherkkyyttä aiheuttavista viljoista.


title: Muunnettu tärkkelys

text: Muunnettuja tärkkelyksiä ja niiden E-koodit:


title: Unohtaminen

text: Unohtaminen on asian kadottamista muististaan. Unohtaminen edellyttää, että havainnosta on aluksi syntynyt muistijälki, jonka voi unohtaa. Muistijäljen unohtaminen voi olla täydellistä tai osittaista. Osittaiselle unohtamiselle on luonteenomaista, että unohdettu asia palaa mieleen myöhemmin.


title: Unohtaminen

text: Unohtamisen tutkiminen on monimutkaista, sillä on vaikea selvittää sellaista, mitä ei enää ole. Psykologit ovat kuitenkin kehittäneet kolme teoriaa, jotka selittävät unohtamista.


title: Unohtaminen

text: "Häipymisteorian" mukaan asiat häipyvät muistista vanhetessaan. Teoria on yksinkertaisuudessaan suosittu, mutta kriitikot muistuttavat, että asioita ei unohda niiden ikäjärjestyksessä. Näin ollen täytyy olettaa, että jotkin asiat tekevät vahvemman muistijäljet kuin toiset.


title: Unohtaminen

text: Häipymisteoria ei myöskään selitä, mitä tapahtuu tiedon mieleen painamisen ja sen unohtamisen välillä. Ongelman pohtiminen on synnyttänyt toisen teorian, "ehkäistymis"- eli "interferenssiteorian". Sen mukaan unohtaminen johtuu siitä, että eri muistisisällöt häiritsevät toisiaan ja mieleen palauttaminen epäonnistuu.


title: Unohtaminen

text: Interferenssiteorian mukaan ehkäistymistä on kahta tyyppiä. Taaksepäin suuntautuvassa eli retroaktiivisessa ehkäistymisessä uudet asiat pyyhkivät vanhaa tietoa pois. Esimerkiksi puhelu kaverin kanssa kesken opiskelun voi kadottaa muistista vasta opitut asiat ja pänttääminen on aloitettava alusta.


title: Unohtaminen

text: Proaktiivisessa eli eteenpäin suuntautuvassa ehkäistymisessä tapahtuu päinvastoin. Esimerkiksi läheisen sairastuessa ei yleensä muista turhista keskusteluista vaikkapa naapurin kanssa mitään, koska päässä pyörivät asiat häiritsevät uusien mieleen painamista.


title: Unohtaminen

text: "Torjuntateorian" eli "motivationaalisen unohtamisen teorian" kehitti psykoanalyysin perustaja Sigmund Freud. Sen mukaan ikävät asiat unohtuvat helpommin kuin muut.


title: Unohtaminen

text: Torjuntateorian mukaan kyse ei kuitenkaan ole todellisesta unohtamisesta, vaan epämiellyttäviksi koetut asiat jäävät alitajuntaan vaikuttamaan persoonan kehitykseen. Psykoanalyyttisen terapian tehtävänä on nostaa näitä torjuttuja muistoja tietoisuuteen.


title: Unohtaminen

text: Teorioita on kritisoitu siitä, ettei niitä voi tutkia kunnolla ja näin ollen todistaa tieteellisesti tosiksi.


title: Unohtaminen

text: "Muistihaun epäonnistuminen" ei ole unohtamista. Esimerkiksi tentissä saattaa tuntua, että tietää varmasti vastauksen, muttei saa sitä päähänsä. Tässä on kyse muistista haun strategioiden pettämisestä.


title: Unohtaminen

text: "Muistinmenetykset" johtuvat yleensä neurologisista häiriöistä, eikä niitä tällöin lasketa luonnolliseksi unohtamiseksi. Äkillisiä, esimerkiksi onnettomuudesta johtuvia muistinmenetyksiä on tutkittu enemmän kuin muuta unohtamista, sillä vertailukohde eli potilaan normaali muisti on vielä lähellä. Läheiset voivat yleensä kuvata potilaan aikaisemman muistin tasoa tarpeeksi hyvin, jolloin vertailu on mahdollista.


title: Oligomeeri

text: Oligomeeri kostuu monomeereistä. Toisin kuin polymeereissä monomeereja voi olla lukuisia, oligomeereissa niitä on yleensä vain noin 10. Monet öljyt, kuten parafiiniöljy, ovat oligomeereja. Oligomeereja voidaan valmistaa joko monomeereja yhdistämällä tai erottamalla maaöljystä. Oligomerisaatossa monomeerien polymerisaatio suoritetaan loppuun vain osittain.


title: Jukka Nylund

text: Jukka Nylund (s. 26. maaliskuuta 1987) on espoolainen muusikko ja näyttelijä. Nylund opiskelee Sibelius-Akatemiassa musiikkikasvatusta. Hän esiintyi kesällä 2008 Linnanmäen Peacock-teatterissa esitettävässä "High School Musicalissa", jossa hänellä oli miespääosa.


title: Jukka Nylund

text: Nylund kävi peruskoulun Espoon Mainingin koulussa musiikkiluokilla. Nylund kirjoitti ylioppilaaksi keväällä 2006 Tapiolan lukiosta, jossa opiskeli musiikkilinjalla. Lukioaikanaan hän esiintyi muun muassa Tapiolan 50-vuotisjuhlamusikaalissa lauluroolissa.


title: Jukka Nylund

text: Nylund on suorittanut asepalveluksen Puolustusvoimien varusmiessoittokunnassa Lahdessa.


title: Jukka Nylund

text: Laulamisen lisäksi Nylund soittaa poikkihuilua ja piccoloa.


title: Jukka Nylund

text: Nylund on ollut myös Espoon nuorisovaltuuston jäsen vuosina 2001–2005.


title: Jukka Nylund

text: Syksyllä 2014 Nylund tuurasi lauluyhtye Rajattomassa sapattivapaata viettänyttä tenori Hannu Lepolaa


title: Zombina and The Skeletones

text: Zombina and The Skeletones on horror punk -yhtye Englannin Liverpoolista. Yhtye perustettiin vuonna 1998. Alkuperäisjäsenistä jäljellä on enää Zombina (vokaalit) sekä Doc Horror (kitara). Nykyiseen kokoonpanoon kuuluu myös Jettison Dervish (basso) ja Ben Digo (rummut).


title: Loppuasukas

text: Loppuasukas on suomalaisen rap-artisti Asan neljäs albumi, joka julkaistiin Roihis Musika -merkillä 16. huhtikuuta 2008.


title: Loppuasukas

text: Levyllä soittaa ensimmäistä kertaa Asan kanssa keikkaillutkin Jätkäjätkät-yhtye. Albumi debytoi Suomen virallisen albumilistan neljännellä sijalla viikolla 17/2008 ja pysyi listalla yhteensä 7 viikkoa.


title: Loppuasukas

text: "Loppuasukas"-levylle myönnettiin marraskuussa 2008 vuoden Teosto-palkinto ja se voitti vuoden 2009 Emma-gaalan ”Vuoden hiphop-, dance- tai R&B-albumi” -palkinnon. Asa kertoi Via Karelia -levyn julkaisun jälkeen radiokanava YleX:n haastattelussa 8. kesäkuuta 2009, että "Loppuasukas"-levy lähetettiin Teostopalkinnon voiton jälkeen kaikille kansanedustajille.


title: Matteo Anesi

text: Matteo Anesi (s. 16. elokuuta 1984) on italialainen pikaluistelija.


title: Matteo Anesi

text: Anesi oli mukana Torinon olympialaisissa 2006 voittamassa olympiakultaa uutena lajina olleesta joukkuetakaa-ajosta yhdessä Stefano Donagrandin, Enrico Fabrisin ja Ippolito Sanfratellon kanssa. Vuotta aikaisemmin hän oli saavuttanut MM-hopeaa Inzellissä niin ikään joukkuetakaa-ajosta. Hän kuului Italian hopeajoukkueeseen myös vuoden 2008 MM-kilpailuissa Naganossa. EM-kilpailuissa hän on sijoittunut parhaimmillaan 12:nneksi 2007 ja 2010 sekä yleisluistelun MM-kisoissa 13:nneksi 2004.


title: Perhonen lasikuvussa

text: Perhonen lasikuvussa () on ranskalaisen Jean-Dominique Baubyn vuonna 1997 julkaistu omaelämäkerta. Bauby (s. 1952) oli ranskalaisen muotilehti "Ellen" päätoimittaja, joka halvaantui yllättäen vuonna 1995.


title: Perhonen lasikuvussa

text: Baubyn sairaus oli vaikea aivohalvaus, niin kutsuttu locked-in-oireyhtymä. Hän pystyi liikuttamaan ainoastaan vasenta silmäluomeaan, mutta hänen aivonsa toimivat normaalisti. Baubyn puheterapeutti kehitti hänelle kommunikointijärjestelmän, jossa aakkoset oli järjestetty sen mukaan, miten usein ne esiintyvät ranskan kielessä. Bauby saneli toimittajalle tekstiä silmäänsä räpäyttämällä. Kirjain kirjaimelta syntyi teos, jossa Bauby kuvailee ahdistustaan sekä kertoo tarinoita paikoista, joissa hän käy omissa muistoissaan ja mielikuvituksensa siivin.


title: Perhonen lasikuvussa

text: Bauby kuoli 9. maaliskuuta 1997, vain muutama päivä kirjansa ilmestymisen jälkeen.


title: Perhonen lasikuvussa

text: Kirjasta on tehty samanniminen elokuvasovitus vuonna 2007. Elokuvan ohjasi Julian Schnabel, ja se sai neljä Oscar-ehdokkuutta.


title: Lauren Weisberger

text: Lauren Weisberger (s. 28. maaliskuuta 1977 Scranton, Pennsylvania) on yhdysvaltalainen kirjailija, joka tunnetaan muun muassa "Paholainen pukeutuu Pradaan" -kirjan kirjoittajana.


title: Lauren Weisberger

text: Neljä vuotta Laurenin syntymän jälkeen perheeseen syntyi Weisbergerin sisar, Dana. Kun Weisberger oli yhdentoista vanha, hänen vanhempansa erosivat. Weisberger muutti äitinsä ja pikkusiskonsa kanssa Allentowniin, Pennsylvaniaan.


title: Lauren Weisberger

text: Ollessaan Parkland High Schoolissa lähellä Allentownia, Weisberger osallistui lukuisiin erilaisiin projekteihin ja tapahtumiin sekä urheili. High Schoolista Weisberger valmistui vuonna 1995 ja suuntasi sen jälkeen Cornellin yliopistoon New Yorkiin. Yliopistossa hän opiskeli englantia ja valmistui 1999.


title: Lauren Weisberger

text: Yliopisto-opintojen jälkeen Weisberger muutti takaisin kotiin kesän ajaksi säästääkseen rahaa, ja lähti sen jälkeen kiertämään maailmaa. Hän matkusti muun muassa Euroopassa, Israelissa, Egyptissä, Jordaniassa, Thaimaassa ja Intiassa.


title: Lauren Weisberger

text: Palattuaan Yhdysvaltoihin Weisberger sai töitä tunnetun muotilehti Voguen päätoimittaja Anna Wintourin assistenttina. Lähdettyään muotilehdestä hän työskenteli Departures Magazinessa päivisin ja kävi kirjoitustunneilla iltaisin.


title: Lauren Weisberger

text: Weisbergerin ensimmäinen romaani "Paholainen pukeutuu Pradaan" (The Devil Wears Prada) julkaistiin huhtikuussa 2003. Se oli suuri menestys ja pysyi kuusi kuukautta The New York Timesin Bestseller-listalla. Romaanin on kerrottu perustuvan Weisbergerin omiin kokemuksiin Anna Wintourin assistenttina. Kirjaa myydään 31 eri maassa, ja sen pohjalta on tehty myös samanniminen elokuva, jossa esiintyvät muun muassa Meryl Streep ja Anne Hathaway.


title: Lauren Weisberger

text: Weisbergerin toinen romaani "VIP-ihmisiä" (Everyone Worth Knowing) julkaistiin lokakuussa 2005. Kolmas romaani "Haluan Harry Winstonin"(Chasing Harry Winston) julkaistiin keväällä 2008.


title: Lauren Weisberger

text: Weisberger asuu New Yorkissa.


title: Tuure Kilpeläinen

text: Tuure Eerik Kilpeläinen (s. 29. kesäkuuta 1970 Kouvola) on suomalainen muusikko ja laulaja-lauluntekijä. Hän on julkaissut kuusi sooloalbumia ja tehnyt kappaleita myös muille artisteille, esimerkiksi Jonna Tervomaalle, Jipulle, Vuokko Hovatalle, Anna Puulle, Vesa-Matti Loirille, Jorma Kääriäiselle, Kari Tapiolle ja Johanna Kurkelalle. Ensimmäisen kerran Kilpeläinen levytti omia laulujaan Luksus-yhtyeensä albumille vuonna 1999. Nykyisin hän levyttää musiikkia Kaihon Karavaanin kanssa.


title: Tuure Kilpeläinen

text: Kilpeläinen perusti teini-ikäisenä ensimmäisen yhtyeen, jossa soitettiin lähinnä coverkappaleita. Kilpeläinen soitti bassoa ja silloin hän opetteli soittamaan kitaraa ja pianoa. Lisäksi hän teki 16–17-vuotiaana ensimmäisen sanoituksensa Kuusaa Blues.


title: Tuure Kilpeläinen

text: Tuure Kilpeläinen teki vuonna 1996 Jussi Jaakonahon kanssa Auringonpilkut-nimisen EP:n, joka julkaistiin Salamanteli-nimen alla. Salamanteli-yhtyeessä vaikuttivat Kilpeläisen ja Jaakonahon lisäksi Tero Siitonen ja Jan Pethman. EP-levyn kolme kappaletta Kilpeläinen ja Jaakonaho tekivät yhdessä. 90-luvun lopulla Kilpeläinen lähti opiskelemaan Taideteolliseen Korkeakouluun ja samalla teki musiikkia sekä Luksus-yhtyeen nimissä että joillekin muille artisteille kuten Jonna Tervomaalle.


title: Tuure Kilpeläinen

text: Vuodesta 2003 lähtien Tuure on levyttänyt musiikkia sooloartistina. Hän teki kolme sooloalbumia omalla nimellään. 2010-luvulla Kilpeläinen alkoi kiinnostua maailmanmusiikista. Tällöin syntyi nykyinen kokoonpano Tuure Kilpeläinen & Kaihon Karavaani. Valon pisaroita-albumin kappaleista suurin osa on Tuure Kilpeläisen käsialaa, mutta nykyään yhtyeen muut jäsenet ovat mukana kappaleiden teossa.


title: Tuure Kilpeläinen

text: Lisäksi Tuure Kilpeläinen on tehnyt myös lastenmusiikkia. Ipanapa-levyille hän on tehnyt muutaman laulun ja lisäksi albumien Robotti Vipusen kovalevy ja Robotti Vipunen II kappaleet ovat Tuuren Kilpeläisen ja Markus Koskisen käsialaa. Kilpeläinen on tehnyt myös yhden sävellyksen Red Leaves Falling -nimiseen animaatioelokuvaan.


title: Tuure Kilpeläinen

text: Kilpeläinen on seurustellut vuodesta 2017 ja ollut naimisissa vuodesta 2018 lähtien ex-urheilija Manuela Boscon kanssa. Heille on määrä syntyä ensimmäinen yhteinen lapsi keväällä 2019. Kilpeläisellä on kaksi tytärtä ( s. 2004 ja 2007) aiemmasta, vuonna 2010 päättyneestä liitostaan.


title: Amerikka-kirjasto

text: American Resource Center eli Amerikka-kirjasto on Yhdysvaltain Helsingin-suurlähetystön ylläpitämä kirjasto ja tietopalvelu Helsingin yliopiston kirjaston yhteydessä Kaisa-talossa. Amerikka-kirjaston edeltäjän, America Centerin kirjaston juuret ovat toisen maailmansodan jälkeisessä ajassa, jolloin Yhdysvallat perusti pieniä kirjastoja suurlähetystöjensä yhteyteen ympäri maailmaa. Suomessa kirjastopalvelu alkoi vuonna 1946. Tuolloin Kalevankadulla sijainneen kirjaston kokoelma sisälsi n. 2 000 nidettä.


title: Amerikka-kirjasto

text: 50-luvun puolivälin jälkeen Amerikka-kirjasto muutti Kaivokadulle vastapäätä rautatieasemaa. Ensimmäisenä vuotenaan Kaivokadulla kirjasto rekisteröi 13 000 uutta lainaajaa. Kokoelmiin tulivat mukaan myös äänilevyt.


title: Amerikka-kirjasto

text: Yhdysvaltojen talouden muutokset vaikeuttivat myös Helsingin Amerikka-kirjaston toimintaa. Äänilevyt poistuivat valikoimista ja lahjoitukset vähenivät. 1980-luvun puolivälissä Yhdysvallat ilmoitti Amerikka-kirjaston sulkemispäätöksestä. Helsingissä tämä aiheutti kohua. Helsingin Sanomat ja monet muut lehdet yhtyivät vastalauseisiin. Silloinen ulkoministeri Paavo Väyrynen valitteli USA:n ulkoministeri George Shultzille Helsingin Amerikka-kirjaston lakkauttamispäätöstä vierailullaan Washingtoniin vuonna 1986. Väyrynen korosti erityisesti kirjaston merkitystä opiskelijoille. Helsingin Amerikka-kirjasto säilyi.


title: Amerikka-kirjasto

text: Tilanne uusiutui 1990-luvulla, mutta ratkaisuksi löytyi silloin yhteistyösopimus Helsingin yliopiston kanssa. Kirjasto muutti Helsingin yliopiston kirjaston eli Kansalliskirjaston yhteyteen Unioninkadulle. Vuonna 2012 Amerikka-kirjasto muutti uuteen Helsingin yliopiston Kaisa-kirjastoon Fabianinkadulle. Nykyisen Amerikka-kirjaston kokoelma käsittää yli 12 000 kirjaa, noin 100 DVD-levyä, 75 amerikkalaista aikakauslehteä sekä New York Times -sanomalehden.


title: Amerikka-kirjasto

text: Amerikka-kirjasto pyrkii tarjoamaan luotettavaa ja ajankohtaista tietoa Yhdysvaltojen yhteiskunnasta, politiikasta, taloudesta, kansainvälisistä suhteista ja kulttuurista. Kokoelma on avoin kaikille, mutta lainaamiseen tarvitaan HELKA-kortti.


title: Jonna Ziprus

text: Jonna Helinä Ziprus (o.s. Kauppila) (s. 1977, Kokkola) on vuoden 1998 Miss Suomi. Vuonna 1999 hän voitti myös Miss Skandinavia -tittelin.


title: Jonna Ziprus

text: Vuonna 1996 Jonna Ziprus valittiin Miss Kokkolaksi. Koulutukseltaan Ziprus on ylioppilas (1996) ja sairaanhoitaja (2007). Ziprus on tehnyt myös mallin töitä. Jonna Ziprus oli vuosina 2004–2013 naimisissa Jarno Zipruksen kanssa ja heillä on kaksi poikaa. Ziprus kihlautui vuonna 2017 seurusteltuaan sitä ennen noin neljä vuotta.


title: Jonna Ziprus

text: Ziprus toimii vuoden 2018 Miss Suomi -kisojen tuomarina.


title: Nude (kappale)

text: "Nude" on englantilaisen rock-yhtyeen Radioheadin single, joka julkaistiin 31. maaliskuuta 2008. Kappale on yhtyeen albumin "In Rainbows" (2007) kolmas kappale. Kappale on kirjoitettu vuonna 1997, ja sitä on soitettu yhtyeen konserteissa siitä lähtien. Sitä ei ollut kuitenkaan julkaistu albumilla ennen vuotta 2007.


title: Nude (kappale)

text: Singlen promoimiseksi julkaistiin kilpailu, jossa fanien piti remiksata kappale. Remiksit julkaistiin ladattavaksi 1. huhtikuuta iTunesista, ja niitä kaikkia voi kuunnella osoitteesta radioheadremix.com. Kappaleesta tehtiin musiikkivideo, jossa kaikki yhtyeen jäsenet liikkuvat hidastetusti. Musiikkivideon ohjasivat koomikko Adam Buxton ja ohjaaja Garth Jennings.


title: Nude (kappale)

text: Kappale nousi sijalle 21 Britannian singlelistalla ja Billboard Hot 100 -listalla sijalle 37. Sijoitus "Billboard Hot 100" -listalla on sikäli ennätyksellinen, että se on yhtyeen paras sijoitus sitten "Creepin" (1993), jonka sijoitus oli tuolloin 34. Singlen hyvää menestystä voidaan selittää remiksausien latauksilla.


title: Jerónimo Nicola

text:
Jerónimo Nicola (s. 7. huhtikuuta 1979 Santa Fe, Argentiina) on argentiinalainen lentopalloilija, joka pelaa kaudella 2008–2009 Raision Loimussa Suomen SM-liigassa. Aikaisemmin hän on pelannut Argentiinan ja Espanjan pääsarjoissa. Hän on rooliltaan hakkuri.
__notoc__


title: Jerónimo Nicola

text: Nicola alkoi pelaamaan lentopalloa jo nuorena. Hänen ensimmäinen joukkueensa Argentiinan pääsarjassa oli Rosario Central. Pian hän nousi juniorimaajoukkueiden kautta myös Argentiinan A-maajoukkueeseen.


title: Jerónimo Nicola

text: Viiden Argentiinan pääsarjassa pelatun kauden jälkeen Nicola siirtyi neljäksi vuodeksi Espanjan pääsarjaan Numancian joukkueeseen. Espanjassa hän oli joukkueensa paras pistemies ja koko sarjan pistepörssin kärkinimiä jokaisella kaudella. Lopulta hän päätti palata Argentiinaan, jossa hän pelasi kaudella 2007–2008 Boca Juniorsin joukkueessa. Boca Juniors sijoittui tuolla kaudella sarjassa viidennelle sijalle. Nicola pelasi joukkueen ykköshakkurina ja sijoittui liigan pistepörssissä kuudenneksi (424 pistettä) ja torjuntapörssissä kymmenneksi sijalle.


title: Jerónimo Nicola

text: Kaudeksi 2008–2009 Nicola teki yksivuotisen sopimuksen Suomen SM-liigassa pelaavan Raision Loimun kanssa. Nicola hankittiin Loimuun nostamaan joukkueen profiilia etenkin hyökkäyspelissä.


title: Jerónimo Nicola

text: Argentiinan A-maajoukkuetta Jerónimo on edustanut peräti yhdessätoista eri arvoturnauksessa vuosina 1999–2001. Kirkkaimpina tähtenä hänen maajoukkueurallaan ovat pelaaminen maailmanmestaruuskilpailuissa vuonna 1999 Japanissa, sekä Lentopallon maailmanliigassa kausina 2000 ja 2001.


title: Jerónimo Nicola

text: Nicolan lempinimi on Indio ().


title: Pierre Fournier

text: Pierre Fournier (24. kesäkuuta 1906 – 8. tammikuuta 1986) oli ranskalainen sellisti, jota kutsuttiin ”sellon aateliseksi” elegantin muusikkoutensa ja majesteettisen sointinsa ansiosta. Hän voitti kaksi kamarimusiikin Grammy-palkintoa.


title: Pierre Fournier

text: Ranskalaisen kenraalin poikana syntynyt Pierre aloitti piano-opinnoilla, mutta joutui vaihtamaan soittimekseen sellon polion sairastamisen tehtyä pedaalin hallinnan vaikeaksi.


title: Pierre Fournier

text: Vuodesta 1956 hän asui Sveitsissä. Vuonna 1963 hänestä tehtiin Ranskan kunnialegioonan jäsen.


title: Milleriitti

text: Milleriitti (NiS) on nikkelisulfidimineraali. Se sisältää n. 65% Nikkeliä ja n. 35% Rikkiä. Milleriitti on nimetty löytäjänsä, englantilaisen W. H. Millerin (1801-1880) mukaan, joka ensimmäisenä kuvaili mineraalin vuonna 1845.


title: Milleriitti

text: Milleriitin kidejärjestelmä on trigoninen, ja se esiintyy usein neulamaisina kiteinä sulfidipitoisten kalkkikivien onkaloissa. Sitä tavataan myös sulfidimalmien yhteydessä. Milleriitti on väriltään vaalean messinginkeltainen, ja sen viiru on vihertävän musta. Sen kovuus mohsin asteikolla on 3-3,5. Milleriitin lohkeavuus on etevä ja murros epätasainen.


title: Cai Yeqing

text: Cai Yeqing (s. 23. toukokuuta 1971) on kiinalainen pistooliampuja ja maailmanmestari.